HP XP7 Automation Director Software, 8.5.2-02tik 8.6.1-00 bertsioa baino lehenagokora.\nHPE XP7 Automation Director Software, 8.5.2-02tik 8.6.1-00 bertsioa baino lehenagokora ondoko modeloen kasuan: 1TB 101-250TB LTU, 1TB 251-500TB LTU, 1TB Enterprise LTU, 1TB Over 500TB LTU, 1TB-day Meter LTU, Base LTU eta Unlimited LTU.\nHPE XP P9000 Command View Advanced Edition Software-ren lizentzia guztiak.\nHPE XP7 Command View Advanced Edition Suite guztiak.\nHPE 3PAR Service Processors - SP-4.4.0.GA-110 (MU7) baino lehenagokoak.\nHP ConvergedSystem 700 Virtualization 2.0 VMware Kit - SWFW Compatibility Matrix 2017ko azarokoa baino lehenagokoak.\nHP ConvergedSystem 700x for VMware Solution Kit - SWFW Compatibility Matrix 2017ko azarokoa baino lehenagokoak.\nHP ConvergedSystem 700x v1.1 VMware Kit - SWFW Compatibility Matrix 2017ko azarokoa baino lehenagokoak.\nHPE enhanced Internet Usage Manager (eIUM) 9.0 FP01 - 9.0 FP01 bertsioan oinarritutako bezeroaren bertsio espezifikoak barne.\nHainbat ahultasun aurkitu dira HPEren zenbait produktutan:\nHPE StorageWorks XP7 Automation Director-en autentifikazio lokal eta urrunekoaren bypass-a gerta liteke.\nHPE XP P9000 Command View Advanced Edition-en informazio sentikorrera baimen gabeko sarbidea lor liteke, bai modu lokalean eta bai urrunetik.\nHPE Command View Advanced Edition-en murrizpen lokal eta urrunekoaren bypass-a eragin liteke.\nHPE Command View Advanced Edition-en JDK erabiliz autentifikazio lokal eta urrunekoaren bypass-a eragin liteke.\nHPE ConvergedSystem 700 Solutions-ek hainbat ahultasun ditu HPE 3PAR Service Processor erabiltzean.\nHPE Internet Usage Manager hobetuak fitxategi arbitrarioen urruneko aldaketa eragin lezake.\nHPE StorageWorks XP7 Automation Director-en kasuan, AutoDir 8.6.1-00 bertsiora edo berriagoetara eguneratu.\nHPE XP P9000 Command View Advanced Edition-en kasuan, DevMgr 8.6.1-00 eta CM 8.6.1-00 eguneraketak aplikatu (soilik REST API erabiltzen bada, bestela CM desinstalatu).\nHPE Command View Advanced Edition-en kasuan, ondoren zehazten diren bertsioetara edo berriagoetara eguneratu:\nDevMgr 8.6.0-00: DevMgr 8.4.0-00 edo bertsio berriagoez geroztik, CM ere automatikoki dago DevMgr-rekin batera instalatuta. Ahultasuna konponduta dago DevMgr 8.6.0-00 bertsioan, CM 8.6.0-00 barneratzen duena. Ahultasun hori konpontzeko:\nDevMgr eta CM eguneratu 8.6.1-00 bertsiora edo berriagoetara.\nCM funtzionaltasuna ez bada beharrezkoa, CM desinstalatu DevMgr 8.6.0-00 eguneratu ondoren.\nCM 8.6.1-00: DevMgr 8.4.0-00 edo bertsio berriagoez geroztik, CM ere automatikoki dago DevMgr-rekin batera instalatuta. Ahultasuna konponduta dago DevMgr 8.6.0-00 bertsioan, CM 8.6.0-00 barneratzen duena. Ahultasun hori konpontzeko:\nHPE Command View Advanced Edition-en kasuan ahultasunak produktuen etorkizuneko bertsio batean konponduko dira. Behin-behineko konponbide modura, produktu hauek erabiltzen duten JDK aldatu egin daiteke Oracle JDKgatik (8u181 edo goragokoa).\nHPE 3PAR Service Processor erabiltzen duen HPE ConvergedSystem 700 Solutions-en kasuan, Erreferentziak atalean zerrendatutako ahultasunaren webgunean adierazitako jarraibideak ezarri.\nHPE Internet Usage Manager hobetuaren kasuan, azken eIUM90FP01XXX.YYYYMMDD-HHMM metatze partxea ezarri behar zaie 9.0 FP01XXX bertsioan oinarritutako instalazio guztiei, non XXX bezeroaren identifikatzailea den.\nHPE StorageWorks XP7 Automation Director (AutoDir) 8.5.2-02tik 8.6.1-00 bertsioa baino lehenagokora bitartekoek biltegiratze sistemako erabiltzailearen autentifikazioaren agerpen motako ahultasuna daukate. Arazo hau batzuetan gertatzen da, zerbitzu txantiloi bat exekutatzean ematen diren baldintza zehatz batzuetan. CVE-2018-7108 identifikatzailea esleitu zaio.\nHPE XP P9000 Command View Advanced Edition (CVAE) produktuek web zerbitzarian ahultasun bat daukate, erabiltzailearen informazioa berreskuratze motakoa, CVAE produktuen barnean joan ohi dena. Software hau balia liteke informazio konfidentzialera baimenik gabeko sarbide lokal eta urrunekoa lortzeko. CVE-2016-9877 identifikatzailea esleitu zaio.\nHPE Command View Advanced Edition-ek (CVAE) sarbide lokal eta urrunekoaren murrizpeneko bypass erako ahultasuna dauka. CVE-2017-3736 eta CVE-2017-3738 identifikatzaileak erabili dira.\nHPE Command View Advanced Edition-ek (CVAE) JDK erabiltzean sarbide lokal eta urrunekoaren murrizpeneko bypass erako ahultasuna dauka. CVE-2018-2940, CVE-2018-2952 eta CVE-2018-2973 identifikatzaileak erabili dira.\nHPE 3PAR Service Processor erabiltzean HPE ConvergedSystem 700 Solutions-ek dituen ahultasunak lokalki baliatuz ondokoak egin litzake: direktorioak gurutzatu, informazio pribilegiatua zabaldu eta urrunetik sarbidearen murrizpena saihestu, kodea exekutatu eta Cross-Site Request Forgery (CSRF). CVE-2018-7095, CVE-2018-7096, CVE-2018-7097, CVE-2018-7098 eta CVE-2018-7099 identifikatzaileak erabili dira.\nHPE Internet Usage Manager hobetuak (eIUM) fitxategien urruneko aldaketa arbitrario erako ahultasuna dauka. CVE-2018-7109 identifikatzailea esleitu zaio.


Hezkuntza-eskubideari eta giza eskubideetan oinarritutako hezkuntzari buruzko Konferentzia Nafarroako Unibertsitatean\nJoan den urtarrilaren 30ean, UNESCO Etxeak konferentzia bat eman zien TECNUN—Nafarroako Unibertsitateko Ingeniaritza Eskolako ikasleei, Donostiako egoitzan, hezkuntza-eskubideari eta giza eskubideetan oinarritutako hezkuntzari buruz.\nHelsinki Españak eta TECNUNek antolatutako Youth to Youth (gaztetik gaztera) unibertsitate-proiektuaren barruan sartzen da konferentzia hori. Proiektuaren helburua da berrogeita hamar bat unibertsitate-boluntario prestatzea, besteak beste, giza eskubideetan, Milurteko Garapen Helburuetan eta balioetan oinarritutako hezkuntzak, gero, eskuratutako jakintza ikasturtean zehar jakinaraz diezaieten Donostiako Bigarren Hezkuntzako eta Batxilergoko zazpi ikastetxetako ikasleei.\nUNESCO Etxeak proiektuan parte hartu zuen. Zehazki, Monika Vázquez, Bake Kultura eta Giza Esbubideak programaren arduradunak konferentzia bat eman zuen hezkuntzari buruz giza eskubide den aldetik. Konferentzia horretan, eskubide hori betetzearen aldeko nazioarteko hitzarmenen eta mundu mailako kanpainen berri eman zuen, bai eta hezkuntza-eskubidearen aldeko buruzko Nazio Batuen Kontalari Bereziaren berri ere. Halaber, giza eskubideetan oinarritutako hezkuntzarako Mundu Programa aurkeztu zuen, bai eta Nazio Batuek giza eskubideetan oinarritutako hezkuntzarako argitaratutako material didaktikoak ere. Programa hori, bigarren gauzatze-fasean dago.


Asteartean Aizkibel 2an izandako sutearen kalteak ahalik eta azkarren konpondu eta etxerik gabe gelditu diren herritarren beharrei erantzuteko lanean ari da Udala\nBerriak Asteartean Aizkibel 2an izandako sutearen kalteak ahalik eta azkarren konpondu eta etxerik gabe gelditu diren herritarren beharrei erantzuteko lanean ari da Udala\n2015/01/22, Osteguna - 11:50\nHerenegun arratsaldean, sutea izan eta berehala, bertako bizilagunekin premiazko bilera egin zuen Udalak eta kalean gelditu ziren herritarren beharrei erantzuteko eskura zituen baliabide guztiak jarri zituen. Une horretan Aizkibel 2, Aizkibel 4 eta Iriarte Margolaria 3 eraikinetako bizilagunak etxeetatik atera zituzten segurtasun kontuak medio, eta herritar guzti horiei bermatu zaie lo egiteko tokia .\nAtzo arratsaldean berriz bildu da Udala bizilagunekin, eta beharrezko segurtasun neurri guztiak hartu ondoren, Aizkibel 2ko bizilagunei euren etxebizitzetara sartzen lagundu die, euren gauzak hartu ditzaten. Aizkibel 4 eta Iriarte Margolaria 3ko eraikinak ere aztertu dituzte, eta segurtasun arazorik ez dagoela bermatu ostean, bizilagunak jada itzuli dira euren etxeetara.\nEraikinari dagokionez, bizilagunen eta herritarren segurtasuna lehentasun hartuta, suak erretako eraikinaren azterketa teknikoa egiten ari da orain Udala, urgentziaz hartu beharreko neurriak zehaztu eta berehalakoan hartzeko. Bizilagunen eta herritarren segurtasuna bermatzea ezinbestekoa da Udalarentzat.\nEtxerik gabe gelditu direnei, euren etxea konpondu bitartean epe luzerako bizilekua bermatzeko gestioak egiten ere hasi da Udala. Atzo bertan jarri zen harremanetan Eusko Jaurlaritzarekin, herritar horientzat bizilekua ahalik eta azkarren aurkitzeko. Horrez gain, egoera larri horretan gelditu diren herritar horien zama ekonomikoa zama ahal den neurrian arintzeko neurriak aztertzen ari da, eta Udalaren gizarte zerbitzuak ere kaltetuen esku jarri ditu, aseguru eta bestelakoekin egin beharreko tramiteetan bitartekari lanak egiten laguntzeko.\nKalteak izan dituzten herritarrei elkartasuna eta babesa eman nahi die Udalak eta horrez gain herritarrei horiei laguntzen aritu diren gainerako herritar guztiei eskerrak ematea ere bai. Txalotzekoa da erakutsitako elkartasuna eta prestutasuna, eta emandako laguntza. Bere aldetik, egoera ahalik eta azkarren eta egokien bideratzeko bere esku dagoen guztia egiteko konpromisoa hartzen du.


Txikipedia:Hiri-estatu - Wikipedia, entziklopedia askea.\nHiri-estatu bat hiri batez eta bere inguruko lurralde txiki batez osatutako estatu burujabe edo independente bat da. Gaur egun, ia hiri moderno guztiak herrialde baten parte dira; antzinaroan eta Erdi Aroan, aldiz, estatu burujabeak ziren hiriak zeuden. Hiri-estatu bakoitzak bere burua eta inguruko lurraldeak gobernatzen zituen.\nLehenengo hiri-estatuak Mesopotamian (gaur egungo Irak) sortu ziren K.a. 5000-2500 urteen bitartean. Geroago, Grezian beste hiri-estatu batzuk sortu ziren. Hiri-estatu greziar horietan, mota askotako gobernuak egon ziren. Adibidez, Atenas demokraziaren sorlekua izan zela esaten da. Esparta, aldiz, erregeek gobernatutako gotorleku militar bat zen.\nGreziako hiri-estatuak ahulegiak ziren, ordea, eta indar nahikorik ez zuten inbaditzaile boteretsuei aurre egiteko. Horregatik, antzinaroan mazedoniarrek (Alexandro Handiaren gidaritzapean), eta beranduago erromatarrek Grezia konkistatu zuten, eta hiri-estatu gehienek gainbehera handia izan zuten.\nErdi Aroan, hiri-estatuak berriz sortzen hasi ziren Europan. XI eta XV. mendeetan zehar, Veneziak, Florentziak, Genovak, Amalfik eta beste hiri-estatu batzuek garrantzi handia izan zuten gaur egun Italia denaren barruan. Gure garaiko Belgika eta Alemania direnen iparraldean ere hiri-estatuak sortu ziren. Hiri horietako batzuek aberastasun handiak lortu zituzten merkataritzari esker, baina beranduago, lurralde handiagoak okupatzen zituzten erreinuak sortu zirenean, euren burujabetasun edo independentzia galdu zuten.\nGaur egun hiri-estatutzat jotzen den herrialde bat Singapur da, 1965ean Malaysiatik banandu zenetik. Bere geografiari esker (hiri garrantzitsu bat duen uharte handi bat da), hiri-estatu autonomo edo burujabe gisa garatu ahal izan zen.


Garraio publikoaren zerbitzuen hobekuntza - - Plaentxia.eus\nGarraio publikoaren zerbitzuen hobekuntza\nehbildu 2015-01-30 20:55\nGipuzkoako Foru Aldundiak urtebete baino gehiagoko parte hartze prozesuaren ostean autobus zerbitzuen ordutegi berriak zehaztu ditu. Soraluzen, egun baino zerbitzu hobeak izango ditugu martxoaren 2tik aurrera.\nSoraluzeko herritarrok sarri kexatu izan gara garraio publikoaren zerbitzu erdi purdikoaz. Soraluze ia herri isolatu gisa sentitu izan dugu, inguruko herri handien arteko linea oparoen artean. Gainera trenik ez izateaz gain, Deba, Mendaro eta Elgoibar nahiz eta eskualde berean egon, ia ezinezko misioa izaten da autobuses toki horietara erraztasunez mugitzea.\nGipuzkoako Foru Aldundiak ia urtebeteko prozesu parte hartzailea burutu du, Gipuzkoan garraio publikoaren zerbitzua hobetzeko. Eta emaitzak hemen ditugu. Soraluzetarron parte hartzeari esker, martxoaren 2tik aurrera hobekuntza nabarmenak izando ditugu garraio publikoan. Soraluzetik Mutrikurako linea berri bat ezarriko da bi orduko maiztasunarekin, Mendaroko Ospitalean eta Debako Hondartzan geldialdiak eginda goizean goizetik. Eta Eibar zein Arrasaterako lineak indartuta, orduerdiroko maiztasunez izando ditugu autobusak. (H)Ari Gara.


'Herejeen alaba' saiakerea idatzi dau Ander Berrojalbizek - bizkaie.biz\nBizkaie! 2017-11-23 11:53 Kulturea\nJoseba Sarrionandiak ondutako Kristalezko bihotza da liburuaren abiapuntua.\nAnder Berrojalbiz (Argazkia: Tabakalera) | Ikusi handiago | Argazki originala\nJoseba Sarrionandiaren Kristalezko bihotza liburua da Ander Berrojalbizek idatzi dauen saiakerearen abiapuntua. Honetan fraile bat Orreagatik Durangorantz abiatzen da eta Bizkaiko herrira heltzean, hamabi hereje erreko dituela jakingo dau, horreen artean ume bat, herejeen alabea.\nSarrionandiaren testuagaz batera, egileak beste zati bitan banatu dau Herejeen alaba liburua: alde batetik Berrojalbizek berak gai honeen ganean egin dauen ikerketea eta bestetik, hiru eranskinez osotuta dagoan atala, Durangon XV. mendetik XIX. mendera izandako herejia guztien laburpen bategaz.\nBerrojalbiz Sarrionandiaren narrazinoan azaltzen dan gertakari horreen ganean ikertzen ebilenean, biek iturri beretik edan ebela konturatu zan. Sarrionandiak 1980ko hamarkadan idatzi eban narrazinoa eta Berrojalbizek kontau dauenaren arabera, gai honen ganeko historia ikertzen ebilela deskubridu eban Iurretako idazlearen liburua, izan be, autortu dauenez, jente gitxik ezagutzen dauen narrazinoa da.\nKristalezko bihotzak, iturri historikoetan gordetako errealidadea fikzinoagaz buztartzen dauen narrazinoa da. Baina Herejeen alaba saiakerearen kasuan, barriz, proiektu honen eragile izan diran aurkikuntzek agirian laga dabenez, errealidadea eta fikzinoaren arteko loturea guztiz korapilotsua da, historia eta istorioaren hainbat geruzatan azaltzen dana.\nBerrojalbizek mueta honetako bigarren saiakerea dau Herejeen alaba, igaz Los herejes de Amboto liburua ondu eban. Biak Pamiela argitaletxeagaz plazaratu ditu. Durangoko idazleak gustuko ditu gai honen inguruko historia eta istorioak eta bere herrian izandako jazoeretan jarri dau arretea batez be. Ikerketen fruitu dira, hain zuzen, aitaturiko lan biak.


Julia Soemias - Wikipedia, entziklopedia askea.\nErroma, 222ko martxoaren 11 (41/42 urte)\nSextus Varius Marcellus (en)\nJulia Soemias (latinez: Julia Soaemias Bassiana; 180 - 222ko martxoaren 11) Heliogabalo enperadorearen ama eta Julia Mesaren alaba izan zen. Hortaz, Septimio Severo enperadorearen iloba eta Julia Mamearen ahizpa izan zen. Harreman horiek guztiak zela eta, Julia Soemias garaiko Erromatar Inperioko emakumerik boteretsuena bihurtu zen.\nSenide Inperialeko kide bat izanda, Erroman bizi zen. 217an, Karakala (Julia Soemiasen lehengusua) hil egin zuten. Makrino enperadore berriak Siriara bidali zuen familia osoa, nahiz eta ondareak eta dirua utzi zizkion.\nJulia Mesa amarekin batera, Makrinoren kontra konspiratzeari ekin zion. Helburua zen Julia Soemiasen semea, Heliogabalo, enperadore bihurtzea. Konspirazioari sustapen gehiago ematearren, Julia Soemiasek asmatu zuen Heliogabalo Karakalaren seme ilegitimoa zela.\n218an Makrino hil zuen Pretoriar Guardiak eta Heliogabalok tronua hartu zuen. Gazteegia zenez, Julia Soemias bilakatu zen Inperioaren burua. Nerabea, gainera, erlijioaz baino ez zen arduratzen. Haien gobernuak ez zuen osperik lortu, eta desadostasuna zabaldu zen. Julia Mesak haien kontra konspiratu zuen orduan. Familian botere gordetzeko asmotan, Pretoriar Guardiak 222an Heliogabalo zein Julia Soemias hil zituen, eta Alexandro Severo, Julia Mesaren beste iloba bat, enperadore izendatu zuen. Julia Soemiasi damnatio memoriae delakoa egin zioten gainera.\nWikimedia Commonsen badira fitxategi gehiago, gai hau dutenak: Julia Soemias


234_gasa askatzen.ppt by ElhuyarOlinpiada 279 views\nSarkozy-Hollande by lesoirbe 7212 views\n222_mustute.ppt.ppt by ElhuyarOlinpiada 413 views\nValtech - Le prépayé au croisement ... by Valtech 2128 views\n549_klaseko ardurak.ppt by ElhuyarOlinpiada 332 views\nValtech - Pourquoi faut il tuer le ... by Valtech 962 views\n1. ARGAZKI LEHIAKETA\n2. ZER DA ARGAZKI LEHIAKETA??…………3 NOLA PARTE HARTU??.............................4 LEHIAKETAREN ARAUAK…………………5 LABURPENA………………………………6,7 GUK ATERATAKO ARGAZKIAK…...8,9,10 EGILEAK…………………….………………11 AURKIBIDEA\n3. ZER DA ARGAZKI LEHIAKETA?? Argazki lehiaketan, ikastetxeko festari buruzko argazki asko atera behar zenituen. Festa hobeto islatzen duen argazkia da irabazlea.\n4. NOLA PARTE HARTU?? Susana Arriaraneri esan behar zenion parte hartu nahi zenuela. Horretarako, beraren bulegora joan behar zinen. Ez bazegoen, paper batean idatzi izenak eta ate azpitik sartu, horrela bera bere bulegora heltzen zenean bazekien nork nahi zuen izena eman.\n5. LEHIAKETAREN ARAUAK Argazki asko atera behar zenituenez, antolatzailea ez zen ibiliko denak begiratzen, horregatik, bi argazki aukeratu behar zenituen emateko. Osteguna zeneukan argazkiak ateratzeko, eta ostiralean hamarretan argazkiak aurkeztu behar zenituen.\n6. Ostegun eta ostiralean, Jesus Obreroko jaiak izan dira eta ekintza batzuen barruan hauxe zegoen: argazki lehiaketa. Ostegunean, antolatzen zuen neskak esan zigun argazkiak ateratzeko eta ostiralean berak ikusiko zituela. Ostegunean jendea bere argazki kamerekin argazkiak ateratzen ikusten zen lehenengo saria irabazteko argazkiak ateratzen. Horretaz aparte, neskak esan zigun ostiralean 10etan USB edo bere postara argazkiak bidaltzeko eta guk hala egin genuen; LABURPENA\n7. Ostiralean USBa utzi genion eta berak bi argazki aukeratu zituen, politenak. Eta gainera irabazi dugu, aupa txus 1d!!!!!!\n8. GUK ATERATAKO ARGAZKIAK\n11. EGILEAK JON ANDER PANTXIKE\nValtech - Le prépayé au croisement du SoLoMo\n1142_proiektu polita izan da.doc\n649_gosearen aurkako kanpaina.ppt\nValtech - Pourquoi faut il tuer le emarketing


Bakersfield-eko piknikeko irudia, dantzariak ikurrinpean (argazkia ME-Herria)\nMattin Etxamendi / Bakersfield, Kalifornia, AEB. . Biziki ainitz desertu bazen eta horietarik zerbaiten ateratzeko abereak behar ziren, zela behi edo ardi. Zonbait konpainia haundi hasi ziren abere ekartzen ahal zuten lekuetarik eta nola denbora hartan emigranteak nun nahitik heldu ziren lan bila, abere zaintzan ari nahi zuenak lana errexki harrapatzen zuen, zela artzain edo unai.\nLehenbiziko pionier hetarik ainitzak beren abereekin bizitzen ziren, aste baten gainean beren arropa eta jateko zonbait hartu eta iluntzen zen lekuan ardilarru zonbait asto pildatzeko ibiltzen zutenak lurrean hedatu eta, zerua aterbe, zeruko izarreri begira lo egiten zuten.\nGarai hartan hasi ziren ere konpainia haundiak Kaliforniaraino heltzen eta heiek gaitzeko abere andanak ekartzen zituzten, etzezazketen berek zain eta izanik ere emigrante ainitz, heldu zirenak bazter guzietarik, eta jende mota desberdinetarik, artzaintzan ez omen ziren ainitz denbora egoiten, desertuko bizia bakartasunean ez baititake denendako egina.\nLehen euskal artzainak\nOrduan ikusiko dira lehenbiziko euskal artzainak Kalifornia hegoaldean, lehenbiziko artalde haundiak agertuko direlarik konpainia haundiek ekarririk. Lehenik zonbait denboraz nausi heiendako lanean arizan eta urte guti barne beren artalde ttipi batzurekin hasten ziren, nihun ere biltzeko lekurik gabe, asto gainean puska beharrenetarik zonbait ezarri eta gertatzen dena gerta! Jo aitzina!\nGisa hortan gaitzeko artaldeak muntatu zituzten denbora guti barne. Garai hartako paper zahar batzuren arabera, hola ikusten da: 1865ean Kalifornian ba omen ziren 600.000 ardi eta handik 14 urteren buruan, 1879an, 3.500.000 ardi.\nKaliforniako itsas bazterretarik hasi eta Nevadako desertuetaraino bazter guzietan artaldeak ba omen ziren. Baditaike batzu bertzen artean kalapita zonbait ere gertatzen zela! Ez da harritzeko gure haur denborako oseba eta aitatxi batzuk hainbeste artzaintzako ixtorio kondatzen baitzituzten. Bazuketen, ba, ikusirik ordoki bezainbat malda! Beren gaztaroa etzuketen, ez, bestan higatua!\nJuan gaiten berriz Bakersfield alderat edo Kalifornia erditsutara, hea gure artzaintza zertan den, gorago aipatu dugun garai hartarik orai arte. Geroztik ere ainitz urtez inguru hotan ainitz ardi izan da, bixtan da goraldi harek egin zuen bere aldia, bainan berriki artio artzaintzak gaitzeko lekua atxiki du. Horrentzat badira arrazoin batzu.\nLehenik behar da erran inguru hotako ardi alhalekuak arras onak direla, desertuko bazkak ainitz iruzki ikusten baitu, biziki azkurri azkarra ukaiten du eta hemengo bildotsak gaitzeko arrakasta badu, biziki sanoak izaiten baitira. Bainan hara! Hemen ere ardia gutitzen ari zaiku, Ipar Amerikako bertze ainitz lekutan bezala.\nLehen libre ziren lurralde zonbait laborantxa aberats batek hartuak ditu, beste zati batzuk hiriek, hemen gaindi jendea biziki emendatzen ari baita, eta gero ta gehiago jateko eta ur behar baita denendako. Gaur egun ardi gutiago bada ere, diren hek ainitzak euskaldunen eskuetan dira, beste ainitzek ardiak utzirik ere euskaldunek ez dute aise amore emaiten. Nahiz zonbaitek adinak bortxaturik utzi behar izan dituzten. Nehor ez baita betiko!\nAinitz urtez mendebaldeko ekonomian ardiak leku haundia ukana du, bereziki ilearen beharra bazelarik, hemengo agintariek sustatzen zituzten artzainak beren artaldeak azkar atxik zitzaten, ilea eta haragia biak arras beharrezkoak baitziren. Ipar Amerikak ukan duen ardi alderik gorena undarreko munduko gerla denboran ukan du, 1943an ba omen ziren 46.000.000 ardi Ipar Amerika guzian. Orduan ere artzaina norbait zen, ez da harritzeko jendartean untsa ikusia eta ezagutua baitzen.\nHola hasi ziren artzainen piknika baten egiten, primaderako bildotsak juan zirelarik, eta artaldeak desertu edo mendietarat igorriak, lanak ttipituak baitziren. Ekainaren azken aste-undarrean rantxo haundi batean gaitzeko besta muntatu zuten 1937an. Ardi nausiek bildotsak eman zituzten eta harizpe haundi batean elgartu ziren artzain, rantxero, sheriffak eta bertze herriko jende ainitz. Denak artzainek gomitaturik.\nGeroztik orai artio urte oroz piknika hori atxiki dugu, ez beti leku berean, zonbait urtez uharka pollit baten bazterrean egin izan da, gaitzeko jende aldea biltzen zutela.\nAzken urte hautan Euskal Etxean egina izan da. Bainan aurten jende guti bildu zaiku. Lauetan hogoi urtez nehoiz hutsegin gabe atxikia izan den piknika buruz beheiti ote daie? Ez dakit! Denbora batean Artzainen Piknikak deitzen ziren besta hoiek. Amerikar ainitzek Euskal Piknikak gisa ikusten zituzten. Ardiak eta Euskaldunak elgarri lotuak zirela iduri baitzuten, bat aipatzean bertzea ere han baitzen.\nGero, berantago, abiatu ziren Euskal Piknikak inguru hotako estadu zenbaitetan. Beren musika eta dantzari taldeekin gaitzeko arrakasta bildua dute eta gazteriak elgarretarazten dituzte. Erran nezake gaur egun egiten diren Euskal Piknik edo Euskal Kulturaren Besta paregabeak garai batean harizpe heietan ospatzen ziren besta ttipi heien haurrideak direla. Izena da poxi bat aldatua eta orduko landareak haunditu dira.\nOrduko aitatxi eta amatxi hek juan ziren beren aldia eginik, bainan heien historia ez da ahanztekotan, ondokotasun eder bat utzi daukute. Mendebaldeko desertuetan deusetarik zerbaiten egiten erakutsi daukute eta euskal artzainaren fama ona hedatu zuten. Gaur heien haurren haurrak nortasun azkar baten jabe dire. Ez daiteke ahantz noizbaiteko artalde maite hek ekarrarazi gaituztela munduaren parte huntarat ! Milesker bero bat merexi dute. Agur !


483 kilometroko erronka, beteta – EuskarAbentura 2019\nJzioquitarrak Bermeon, Erraldoi Konpartsako kideekin /Argazkia: Euskarabentura\nLortu dute! Jzioquitarrek amaitu dituzte oinez egin beharreko etapak. 483 kilometro egin dituzte Euskal Herrian zehar, eta azken bi egunak etaparik gabekoak izango dira. Nekea nabari bada ere, emozioak pil-pilean daude gazteen artean, eta batzuk lehen malkoak isuri dituzte dagoeneko. Kantari sartu dira Bermeora, eta Baztarre Begiratokian harrera egin die Erraldoien Konpartseko kideek. Elkarrekin dantzatzen eta abesten ibili dira.\nGernikan hasi dute gaurko eguna, eta Batzarretxea bisitatu ostean, Bakiora joan dira autobusez. Ondoren, oinez joan dira Gaztelugatxera, eta 241 eskailerak igo dituzte, ermitaraino. Bazkaldu egin dute Bermeorantz jarraitu aurretik, eta Matxitxarreko Lurmuturretik ere igaro dira.\nHemen duzue eguneko argazki galeria!


Cesar Arrondo, gabiriarren ahaide argentinarra, Euskal Herrian da bisitan eta lanean | GABIRIARRAK\nCesar Arrondo, gabiriarren ahaide argentinarra, Euskal Herrian da bisitan eta lanean\nPosted: 2011/03/04 in Gizartea, Kultura, Politika\nEtiketak: abertzaletasuna, cesar arrondo, euskal diaspora, historia, irakaslea, katedraduna, unibertsitatea\nCesar Arrondo euskal-argentinarra Euskal Herrian dabil egunotan. Ahaide gabiriarrak ditu. Lehenago ere hainbat egonaldi egin zituen Gabirian. Orain, politikagintza eta Euskal Herriaren alde betidanik agertu duen konpromisoa batuta, agerraldiak egiten eta euskal diasporaren izenean egoera politikoari babesa ematen ari da.\nCesar Arrondo, La Platako Unibertsitate Nazionaleko historia irakaslea. Arg: Euskalkultura.com\nSortu alderdi berria legeztatzeko otsailaren 19an Bilbon egin zen manifestaziorako deialdia Arrondok egin zuen prentsaren aurrean, testua gaztelaniaz berak irakurri zuen. Igande honetan, martxoak 6, Gara egunkariak Cesar Arrondori egindako elkarrizketa argitaratuko du. Webgunean aurrerapena ikus daiteke, bideoan.\nCesar Arrondo unibertsitateko irakasle katedraduna da, historialaria, La Platako (Argentina) Unibertsitate Nazionalean. Argentinako euskal diasporaren kultur mugimenduan eta euskalduntasuna aldarrikatzeko lanean ibilbide oparoa du.\nAitona Antzuolakoa (Gipuzkoa) zuen, eta Argentinara 1898an iritsi zen. Cesar Arrondoren biografiaz datu gehiago, hemen.\nPD: Igande horretan atera zen elkarrizketa osorik Gara-ko artikuluan irakur daiteke (2011-3-9ko oharra).


Bretainiako historia - Wikipedia, entziklopedia askea.\nBretainian antzinako gizakiek utzitako aztarna zaharrena K. a. 8000 ingurukoak dira. Lurralde honetako lehenbiziko biztanleak ehiztari eta fruitu biltzaileak ziren. Hain zuzen ere, Historiaurreko gizaki hauek izan ziren Bretainian hain ugari diren zutarri, trikuharri eta harrespilen eraikitzaileak. Hortaz, Bretainia mota honetako aztarna ugarien dituen munduko herrialdeetako bat da, horren adibide nabariak Carnac-eko harri lerroak, La Roche-aux-Fées, Champ-Dolenteko zutarria, Kergadiouko zutarria, Kerloasko zutarria edota Manioko Erraldoia direlarik.\nAintzinaroa gaur egungo Bretainian bizi ziren galiar herri edo tribuen kokapen mapa: Osismii Veneti Coriosolites Redones Namnetes\nAntzina, gaur egun Bretainia kokatzen den lurraldeak Armorika izena zuen (Armor "Itsasoa", aldiz Argoat "Basoa"), bertan zelta jatorriko hainbat herri edo tribu bizi zirelarik. Zelta hauek K.a. IV eta K.a. III mendeetan iritsi ziren. Jada K. a. II. mendean lurralde honetan Osismii, Veneti, Coriosolites, Redones eta Namnetes tribu edo herriak bizi ziren.\nBritainiar migrazioak[aldatu | aldatu iturburu kodea]\nErromatar Inperioa behin desagertu ondoren, jada V. eta VI. mendeetan zehar Britaniak anglo eta saxoien inbasioak jasan eta britoi ugarik Armorikan babes hatu zuten (bereziki Kornualles eta Galesekoak). Britaniako britoi horiek Armorikari gaur egungo Bretainia izena, horregatik handik aurrera bi Bretainia edo Britainia daude: Britainia Handia (Erresuma Batua) eta Bretainia Txikia (Bretainia). Gerora Armorikako britoi edo britainiar haiek bretainiar izena jaso zuten. Bestalde, britoiek bretainiera ere eraman zuten, hau da bretainiera, kornubiera eta galeseraren ahaidekotasunaren arrazoi nagusia. Aipatzekoa da britainiar migrazio mugimendu honekin batera San Korentin, San Gwenole, San Ronan, San Pol eta San Brieuc santu ebanjelariak ere ailegatu eta bretainirrak kristautzen hasi zirela.\nBretainiako marka[aldatu | aldatu iturburu kodea]\n497. urtean Klodoveo errege frankoak Bretainia konkistatu eta Frankoen Erresumara gehitu zuen. Halere, Nantes hiriko barrutia gobernatzea besterik ez zuen lortu, Bretainiako mendebaldeak bere independentzia berreskuratu eta IX. menderarte tribu ezberdinetan banaturik egon zelarik. 799. urtean Karlomagno berak bretainiarren aurkako jarraieko hiru guda izan zituen, denboraldi labur batez lurraldea osoa menpean izatea lortu bezain azkar, bretainiarrak berriz ere altxamendu eta matxinada ugari burutu zituztelarik. Garai honetan Bretainiako marka sortu zen.\nBretainiako Erresuma[aldatu | aldatu iturburu kodea]\nAzkenik, 826. urtean Karlomagnoren semea zen Ludoviko Piok Bretainiako Errresuma sortu eta honen agintaritan Nominoe, hau Bretainiako lehenbiziko erregea izan zelarik. 842. urtean Karlos II.a Burusoila agintera ailegatu eta Mendebaldeko Frantziaren independentzia aldarrikatu zuen, 842. urtean Redongo guduan enperadorea garaitu eta mende batez dinastia independiente baten menpe egon zen.\nBretainiako Dukerria[aldatu | aldatu iturburu kodea]\n936-939. urtean Bretainiako Dukerria eratu eta Bretainiako bere independentzia berreskuratu zuen, anglo-normandiar eta Frantziako botereen artean nolabaiteko oreka larri batean mantenduz.\n1066. urtean normandiarrek Bretainia konkistatu zuten. Ordutik aurrera eta denbora luzez Bretainiako historia Frantzia eta Ingalaterraren arteko harreman zailen eraginpean egongo da. 1337. urtean Frantzia eta Ingalaterraren arteko Ehun Urtetako Gerra piztu eta 1341-1365 bitartean Bretainiako Ondorengotza Gerran zehar bi herrialde horien arteko guduleku bilakatu zen, honetatik Joan Montfortekoa garaile atera eta Bretainiako duke berri bilakatu zen. Bere leinuak Bretainian 1368-1468 bitartean agindu eta bakea ezarri zuen, ondorioz oparotasun eta kultura hedapen handiko garaia ian zen.\n1491an Ana Bretainiakoa eta Karlos VIII.a Frantziakoa ezkondu ziren. Errege hura hiltzean, 1499an Luis XII. Frantziakoarekin berrezkondu eta Frantziako Erresumako erregina bilakatu zen.\n1532an Anaren alaba eta Frantzisko I.a Frantziakoaren emaztea zen Klaudia Frantziakoak Bretainiako Dukerria Frantziako Koroari eman zion. Nahiz eta Bretainiak bere administraritza, lege eta militar burujabetasuna mantendu, jada Bretainiako Dukerria desegin eta Frantziako Erresumako eskualde izatera iragan zen.\nXVI-XVII. mendeak[aldatu | aldatu iturburu kodea]\nFrantziako monarkiak Bretainia gobernatzeko saikerak burutzen ditu, eta ondorioz mugimendu autonomisten garatu eta frantziar gudarosteak gogorki apalduko dituen hainbat bretainiar matxinada jaso ziren. Matxinada hauetako ospetsuena 1675ko Txapelgorrien matxinada izan zen, hau baserritarrek zerga altuen ondorioz gauzatutako matxinada izan zelarik.\nXVII-XVIII. mendeak[aldatu | aldatu iturburu kodea]\nOhialgintza industriari esker Bretainiako ekonomia garapen handiko aroa ezagutu zuen. Halere, Nantesko Ediktuaren ezetatzearekin batera hugonote askok Bretainia utzi eta ekonomia gainbehera hasi zen.\n« Bretainia matxinatu zahar bat da. Baina 200 urtetatik honuntz matxinatu den aldi bakoitzeko, horretarako beti arrazoi bat izan duela aipatzekoa da. Bai Iraultza edo monarkiaren aurka, bai eta Errepublikaren ordezkarien edo Erregearen agintarien aurka ere, Bretainiak dakarren borroka beti berbera da. »\n1789an Frantziako Iraultzaren ondorioz Bretainiak ordurarte mantendu ahal izan zituen burujabetza eskubideak galdu eta bost departamendutan zatitu zuten: Aodoù an Arvor (Côtes-d'Armor), Penn-ar-Bed (Finistère), Il-ha-Gwilen (Ille-eta-Vilaine), Mor-Bihan (Morbihan) eta Liger-Atlantel (Loire-Atlantique). Departamendu horietako laurekin Bretainia eskualdea sortu zuten, eta Liger-Atlantel kanpoan utzi zuten, zeina Loirerria eskualdearekin bat egin baitzuten.\nBretainiak kontserbadurismoarekin zituen lotura estuak zirela eta 1793-1815 bitartean Chouannerie matxinaden gotorlekuetako bat izan zen. Matxinada hau baserritarrek antolatu zuten eta eragile nagusienetako batzuk hauek izan ziren: derrigorrezko soldadutza, bretainieraren debekatzea, apaiz eta elizgizonen euskako gehigikeriak.\n1795an Britainiar Itsas Gudarostea laguntzaz erregezaleek iraultaren aurkako matxinada bati ekin zioten. Atzerriratutako frantiar noble batzuk Quiberon penintsulan lehorreratu eta chouan baserritarrekin elkartu ziren. Halere, Lazare Hoche frantziar jeneralak eta Frantziako Gudaroste Errepublikarrak matxinada hura gogorki zanpatu zuen.\n1914-1918 bitartean Lehen Mundu Gerra jazo zen, bertan Bretainiak biztanleriaren galera ikaragarria jasan zuen, bretainiar gazte belaunaldi asko bertan behera hil zirelarik. Gerra honetan zehar hil ziren frantziar gudarietatik 250.000 bretainirrak ziren, kopuru hau garai hartako Bretainia osoko biztanleriaren %10a suposatu zuen. Usadioz bretainiarrak Frantziako Itsas Gudarostean izen ematen zuten, baina gerra honetan adar militar guztietan sarrarazi zituzten, eta nagusiki lubakietan.\nMende honen hasieran gaur egungo bretainiar nazionalismoa garaikidea eratu zen, bere aurrekariak ziren XIX. mendearen erdi eta amaieraldeko nazionalismoak baino politika ideologia eta kultur programa garatuagoak aurkeztu zituelarik. 1918an Unvaniez Yaovankiz Breiz ("Bretainiako Gaztediaren Batasuna") erakundea sortu eta hurrengo urtean Breiz Atao aldizkaria argitaratzen hasi zen, bretainiar kulturgintzan eragin handia izan zuelarik. 1925an Gwalarn aldizkaria ere agitaratu zen.\n1927an Partie Autonomiste Breton edo PAB ("Bretainiar Alderdi Autonomista") sortu eta Bretainiako ekonomia, kultura eta politikari buruzko eztabaida abian jarri zuen, ondorioz banaketa batzuk jazo, eta bi alderdi berri sortu ziren: 1930an Ligue Fédéraliste de Bretagne ("Bretainiako Liga Federalista") eta 1932an Parti National Breton edo PNB ("Bretainiar Alderdi Nazionalista"). 1931an Paris hirian bizi zen bretainiar talde batek Bretons Emancipés taldea sortu zuen. 1933an Ar Falz aldizkaria agertu zen.\n1939an Ar Brezoneg er Skol ("Bretainiera Eskolara") elkartea sortu eta bretainieraren aldeko mugimenduak urrats garrantzitsu bat eman zuen. Erakunde honek bretainieraren alde luzatutako aldarrikapenei 500 inguru bretainiar udalerrietatik 346ek babesa erakutsi zieten.\nBigarren Mundu Gerran naziek Bretainia osoa okupatu zuten. Alde batetik biztanleriaren zati batek alemaniarren aurkako erresistentzia mugimendua parte hartu zuen, halere PNB alderdiko zati bat eta Breiz Atao eta Bezem Perrot talde independentistek alemaniarrek Bretainiari independentzia emango ziotelako ustez haiekin elkarlanean jardutera ere ailegatu ziren, halere bretainiar nazionalismoaren gehiengoak ez zuen talde honen jarrerarekin bat egin. Gerra ostean, frantziar nazionalismoak talde horien alemaniarrekiko lotura bretainiar nazionalismo osoari kolaborazionalismoa leporatzeko saiakeratan erabili izan zuen.\nMultimedia: History of Bretagne\nHistoria herrialdearen arabera\nOrriaren azken aldaketa: 5 abendua 2020, 23:11.


GoiEner Elkartearen aurkezpena – GoiEner\nGoiEner Elkartearen aurkezpena\nAlbiste hone bidez GoiEner merkaturatzailea-GoiEner Elkartearen bazkideak aurkeztuko ditugu.\nGoiEner Elkartea eratzeko erabakia hartu zen apirilaren 18an izandako bileran. Erakunde juridiko berri horren xedea izango da oraingo eredu energetikoa aldarazteko laguntza ematea, merkaturatzailearekin bat eginda.\nErakunde juridiko berri horren bidez eginkizun desberdinak bereizi ahal izango dira, eta gainera lortu ahal izango da merkaturatzailea bere oinarrizko prozesu eragileen kudeaketan zentratzea: energia erostea, prezioak ezartzea eta bazkide kontsumitzaileekin lotutako prozesu ugariak bideratzea.\nBeste merkaturatzaileengandik desberdintzen gaituen prozesu estrategikoetan parte hartuko du GoiEner Elkartea erakunde juridiko berriak, Merkaturatzailearekin lankidetzan. Batzarrak ekintza planaren proposamenean jasotako prozesu estrategiko eraikitzaile horietako bat GoiEner Sorkuntza izango da.\nGure erakunde berriaren gaitasun bereizgarri bat apustu egitea da, herritarren indarra xaxatu eta antolatzeko traktore lana egitea, energia berritztagarrietan oinarritutako eredu energetikoa garatzeko. Alegia, GoiEner Elkartearen bidez beste figura juridiko batetik abiatuta egingo dugu lan, “merkaturatzaileak” berak zekartzan mugak saihestuz; aldi berean, orain arte borondatez lanean ari garen lagun guztien energia eta ilusioa bideratuko dugu, eta bide batez lagun gehiago gureganatuko ditugu denon artean sorrarazi ditzakegun hedapen eta kontzientziazio ekintzen bidez.\nProposamena atsegin baduzu eta laguntza eman nahi baduzu, hona hemen nola egin:\nLan-talde eta ekintzetan boluntario gisa parte hartuz.\nGOIENER ELKARTEAn bazkide eginda (urtean 12 euroko aportazioa).\nBi gauzak batera.\nElkartean antolatzeko modua malgua izango, interes eta eragile taldeetan integratua. Hastapenetan gaude eta gurekin bat egitea espero dugu!


Gastronomia / ekologikoak Infusiones Josenea Lumbier Tartea 22 Km.\nGastronomia / Upategiak Aristu Lumbier Tartea 23 Km.\nGastronomia / Upategiak Mendiko Aibar Tartea 34 Km.\nGastronomia / Upategiak Nekeas, S.C. Añorbe Tartea 37 Km.\nGastronomia / Upategiak Bodega de Sada Sada Tartea 38 Km.\nGastronomia / Upategiak Otazu Etxauri Tartea 43 Km.\nGastronomia / ekologikoak Finca Sarbil Etxauri Tartea 46 Km.


Gizonen eta emakumeen arteko berdintasuna lortu behar dugu, emakumeenganako indarkeria errotik desagerrarazteko - Gipuzko Buru Batzarra\nGizonen eta emakumeen arteko berdintasuna lortu behar dugu, emakumeenganako indarkeria errotik desagerrarazteko\nBakartxo Tejeriak azpimarratu du “sexuen arteko desberdintasunak eta indarkeria matxistak irauten dutela gazteen artean”, eta horrexegatik “arreta berezia eskaini behar diegu”. “Eta horrek baloreetan oinarritutako heziketarekin lotura zuzena du”, erantsi du.\n“Indarkeria matxistaren jatorria emakume eta gizonen arteko desberdintasuna da; hau da, botere harremana, emakumeen diskriminazioa eta menpekotasuna iraunarazten duena”, nabarmendu du Eusko legebiltzarreko presidenteak, “eta hori aldatu behar da: ezinbestekoa da erreferentzia-eredu berriak sortzea, mutilei eta gizonei pribilegio-egoera emango ez dietenak nesken eta emakumeen gainetik; Aldaketa sakona sustatzea beharrezkoa da gizonezko eta emakumezko ereduetan, emakume eta gizonen arteko afektibitate- eta sexu- harremanak eraikitzen diren moduetan, hain zuzen ere”. “Oro har, benetakoa eta eraginkorra den gizonen eta emakumeen arteko berdintasuna landu behar dugu, gaur egun ez dagoena”, laburbildu du\n“Denok, bai maila pertsonalean bai instituzionalean, balore horiek hedatzeko ardura daukagu, berdintasunean hezteko ardura”, azaldu du, “eta horretarako, norberaren aurreiritziak, jarrerak eta rolak berrikusi behar ditugu”. “Emakumeenganako indarkeriaren kontrako edozein adierazpen eta edozein sexismo mota argi eta garbi gaitzetsi behar dugu. Onartezinak dira sexuaren araberako rol estereotipatuak, neska eta emakumeen ikusezintasuna, sexu eta ugalketa eskubideen ezeztapena, edota sexu edo genero identitateagatiko bazterketa”, ondorioztatu du.\nEusko Legebiltzarreko presidenteak adierazpen horiek egin ditu “Emakumeak espetxean, zailtasun gehiago” jardunaldiaren irekieran, Emakumeenganako indarkeriaren aurkako Nazioarteko Egunaren harira Arartekoak eta Eusko Legebiltzarrak elkarlanean antolatutako jardunaldian.


Nork ez ditu orduak eman itsasora begira? Kostaldean bizi direnek sarritan egiten duten zerbait dela esan daiteke. Ziur behin baino gehiagotan beren begiak itsasaldera bideratu dituztela konturatu gabe eta zerumuga denbora batez aztertu eta gero harrapatu dutela beren burua itsasora begira. Naturaltasun osoz egiten den eta egunerokotasunaren parte den zerbait bezela.\nKostaldean zehar itsasoa miresteko toki ugari aurki ditzakegu, baina talaiak horretarako gune bereziak dira. Euskal kostaldea zipriztintzen duten talaia eta seinero postuek itsasoan gertatzen zenaren komunikaziorako azpiegitura paregabea osatzen zuten. Itsasoan, kostaldean, portuetan eta itsasadarretan gertatzen zen guztiaren informazioa lortzeko kokagune estrategikoak ziren. Bertako talaiariak igortzen zuen informazioari esker zen posible portuetako eta itsas bokaletako nabigazioa, baita eguraldi aldaketen aurreikuspena, itsasoko trafikoaren ezagutza eta arrain multzoak antzematea ere.\nGetaria ere komunikazio sare horren barruan zegoen, baina ez hori bakarrik, komunikazio sare horretan kokagune pribilegiatua zuen. Getariako talaia sistema bi gune desberdinek osatzen zuten: San Anton mendiko eta Malkorbe badiako talaiek, azken hau Lasuntalaia izenez ezaguna. Bietan garrantzitsuena San Anton mendiaren muturrean kokatzen den talaia zen. Bertatik Matxitxako eta Higer lurmuturren arteko portu guztien bokaleak dira ikusgai. Ikuspen pribilegiatu honi esker getariarrek informazio baliotsu ugari izan dute beti esku artean; kostaldearen zati horretan gertatzen zen guztiaren jakitun bihurtzen zituen. Horrek, beste portuekiko, abantaila handia suposatzen zuen.\nBestalde, Lasuntalaiak ikuspen txikiagoa eskaintzen zuen. Hori kontutan izanik, Malkorbe badian burutzen zen arrantzarekin lotura zuzena izan duela pentsa daiteke. Are eta gehiago, Behe Erdi Aroaz geroztik Getariako Udalbatzak badian arrantzan egiteko eskubidea enkante publikoan ateratzen zuela kontutan izanik. Beraz, talaia honek badian sartzen ziren arrainen berri emateko balioko zuen ziurrenik.\nTradizio handiko elementuak izaki, XX. mendean ere garrantzia izaten jarraitzen zutela ikus daiteke artxiboko dokumentuetan. Besteak beste, 1916. urtean San Anton mendiko talaia berria eraikitzeko egitasmoaren berri ematen duten agiriak topa daitezke. Baita 1966. urtean Lasuntalaiarako bidea hobetzeko lanak burutu zirela ere. Dirudienez, urte horretan talaiarako bidea oso egoera txarrean aurkitzen zen luizien ondorioz.\nGetariarrek hori ikusita, bidea konpontzeko erabakia hartu zuten eta Gipuzkoako Foru Aldundiko ingeniaria zen Jose Maria Gabarain jauna izendatu zuten lan horien arduradun. Agirian jartzen duenez gainera, lan hauek Lasuntalaiarako ibilbide berri bat sortu zuten.\nTalaia hauek ezinbestekoak izan dira Getariaren historian. Nabarmena da, bai San Antongo talaia, bai Lasuntalaia informazio iturri garrantzitsu izan direla. Eta, gaur bezala, orduan ere informazioa botere zen. Horretaz jakitun, talaiak eta horietara iristeko bideak zaintzeko ardura erakutsi dute beti getariarrek.


Iraunkorraren kultura - Euskadi+innova\nEnergi baliabideen eskasiari eta ingurumenaren kaltetzeari aurre egin beharrez, Permakultura izeneko korronteak diseinu pentsamendua aplikatzen du eskala txikiko konponbideak sortzeko eta konponbide horien bidez gizartearen premiak orekatu eta muga ekologikoak errespetatzeko. 70eko hamarkadan sortutako ideia honek nekazaritzaren ziklo naturaletan du oinarria eta gaur egun eraldaketa kultural bat diseinatzeko erabiltzen da.\nPermakultura-ren printzipioak azaltzen dituen lorea.\nPermakultura hitza Bill Mollison eta David Holmgren-ek sortu zuten 70eko hamarkadan landare eta animalien zikloak deskribatzeko, modu guztiz iraunkorrean integratzen baitira naturan. Gaur egun, definizioak eboluzionatu egin du eta printzipio natural horiek imitatzen dituzten diseinuak izendatzeko erabiltzen da. Printzipio horiei jarraiki, premiak ingurumena kaltetu gabe asetzen dira. Permakultura mugimendua balore etiko sinpleetan oinarritzen da, esaterako, lurra eta pertsonak zaintzea eta biztanleriaren premiak asetzen direla segurtatzea. Hortik abiatuta, diseinu pentsamenduarekin lotutako zenbait printzipio ezartzen dira, hala nola ingurunea behatzea eta harekin elkarreragitea, proiektuetan behetik goranzko perspektiba lehenestea eta sormena erabiltzea eskala txikiko konponbideak aurkitzeko.\nDavid Holmgren diseinu ekologikoko ingeniariak La esencia de la Permacultura liburuan azaltzen du energiaren gainbeherarekin konponbide berriak beharko ditugula diseinuko arazo arrunt eta txikienei aurrekontu edo azpiegitura handirik gabe erantzuteko; eta horretarako, ezinbestekoa da berrikuntza sortzailea martxan jartzea. Holmgren-en esanetan, iraunkorraren kultura berreskuratu behar dugu, balore ekologikoak eta hiritarren ko-sorkuntza sustatuz. Holmgren ekologista eta idazleak dioenez, "permakultura norbanakoen eta taldeen sare bat ere bada eta diseinu konponbideak hedatzen ditu".\nPermakulturaren printzipioak aplikagarriak dira hirigintzan, arkitekturan eta baliabideen kudeaketan. Sevillako Mazetas kooperatibak, adibidez, Gazteentzako Lanaren Europako Saria lortu du 2011. urtean. Arkitekto gazte hauek metodologia propio bat garatu dute, coaching habitat bat, non tailerrak antolatzen baitituzte tokiko administrazioentzat, erakundeentzat, herritarren elkarteentzat eta merkatarientzat. Prestakuntza jarduera horien bitartez ingurumen iraunkortasuna sustatzen saiatzen dira, betiere oreka bat bilatuz ingurune eraikiaren eta naturalaren artean.\nHirugarren iraultza industrialerantz Interneten eta energia berriztagarrien eskutik\nNeuk diseinatzen dut aldaketa, "Ahal dut" birusa hedatzeko ekimena


Beharrezkoa da covid-19aren jatorria ikertzea, Europar Batasunaren ustez\nPublikatuta: 2021/06/10 11:14 (UTC+2) Azken eguneratzea: 2021/06/10 11:52 (UTC+2)\nIkasleak ikastetxe batetik irteten, Pekinen. Argazkia: EFE.\nEuropar Batasunak koronabirusaren pandemiaren jatorria zein izan den ikertzeko beharra duela esan du ostegun honetan, AEBko Gobernuak egin zuen eskaerarekin bat eginez.\n"Munduak zer gertatu zen jakiteko eskubidea du ikasbideak ateratzeko, eta gardentasun hori lortzeko eta egia ezagutzeko ahalegin guztiak egingo ditugu", azaldu du Charles Michel Europako Kontseiluko presidenteak, Erresuma Batuan bihar G7aren goi-bilera hasi aurretik emandako prentsaurrekoan.\n"Ikertzaileek pandemia honen jatorria aurkitzeko beharrezkoa dena eskuratu behar dute", esan du Ursula von der Leyen Europako Batzordeko presidenteak prentsaurrekoan.\n"EBk finantza krisiaren esperientziatik atera zituen ikasgaiei buruz hitz egin dut behin baino gehiagotan, eta esperientzia horri buruz azterketa ona egin genuen eta osasun krisian azkarragoak izateko tresnak garatu genituen", azaldu du agintariak. "Gauza bera gertatu behar da hemen", Von der Leyenen hitzetan.\nPandemiaren jatorria ikertzen jarraitzeko eskaera Munduko Osasun Erakundeak (MOE) Txinako Wuhan hirira (SARS-CoV-2 birusa bertan sortu omen zen) misioa bidali ostean egin dute; izan ere, nazioartean zalantzak utzi ditu bere ondorioen inguruan, Pekinen presioaren ondorioz.\nGainera, Joe Biden Ameriketako Estatu Batuetako presidenteak birusaren jatorria argitzeko ahaleginak areagotzeko eskatu die bere inteligentzia zerbitzuei, Wuhango laborategi batean sortu zela dioen teoria berriro indartu ostean.\n"Hainbat aukera ikertzen ari dira, eta garrantzitsua da pandemiaren printzipioari buruzko argazki bakarra izatea", esan du Von der Leyenek. "Horregatik, ikerketa taldeek benetako informazioa eskuratu behar dute", gaineratu du.


Mauro Entrialgo artista ostegunean Artiumen - Nontzeberri\nHasiera/AGENDA/Mauro Entrialgo artista ostegunean Artiumen\nHerminio Bolaextra TMEO komiki ezagunean protagonistaren sortzailea entzuteko parada izango dugu asteazkenean, 19:00etatik aurrera, Artiumeko areto nagusian, Grey Flag programaren barruan.\nMauro Entrialgo Ibarrondo gasteiztar ilustratzaile eta artistak ibilbide artistiko polifazetikoa jorratu du bere karreran zehar, baina ilustratzaile gisara egindako ibilbide oparoak eman dio ospea. Hala, karrera artistiko horretan guztiok ezagutu ditugun hainbat komiki pertsonai sortu ditu, esaterako Herminio Bolaextra. Gainera, El Demonio Rojo seriearen eta Ángel Sefija, komiki zinta kostumbristako sortzailea ere bada.\nHorrez gainera, hainbat film, jaialdi edota disko azalak ere landu ditu, Festimad musika jaialdiko kartela, besteak beste. Gidoi lanetan era jardun izan du Mauro Entrialgok, eta zenbait publizitate spot landu ditu telebistarako (Paramount Comedy), zinemarako (Gente pez, 2011) edota antzerkirako ere.\nLa serpientita, Joaquín Sorolla-ren El Balandritoren berrirakurketa artelanaren inguruan jardungo du artistak asteazkenean Artiumen.\nAnarik “Gararock” jaialdian joko du


Ez dute balio zuri-beltzeko argazkiek | KAZETA | KAZETA\nKAZETA | edito\nEz dute balio zuri-beltzeko argazkiek\nGatazkaren ondorioak konpontzeko iraganaren irakurketa ahal bezain osatua egin beharko dute alde guziek, eta horretan ez dute balio zuri-beltzeko argazkiek\n11/05/2018 08:05 Updated at: | 0 commment\nGerlek badute beren argazkia, bakeak ere izan behar du. Eta hori ekarri du Arnagako nazioarteko topaketak, borroka armatuaren ziklo baten bukaeraren argazkia. ETAren bukaera ontzat hartzeaz gain, bake iraunkorra lortzeko oraindik eskas diren neurriak berriz agerian utzi dituzte nazioarteko eta Euskal Herriko eragileek. Ez da ez bakea hori, oraindik anitz baita egiteko. Baina gatazkaren ondorioak konpontzeko eragile nagusiek mahai baten inguruan jarri behar dutela oroitarazteko balio izan du Kanbokoak. Nazioartearen aitzinean, topaketako parte hartzaileek bide hori hartuko zutela hitz eman dute. Egia da, Ipar Euskal Herrian jada errealitatea dena, Hego Euskal Herrian eraikitzekoa da oraindik. Hala ere, eskualde horretako alderdi nagusien ordezkari gorenak Arnagan ziren maia-tzaren 4ean. PSE, UPN eta PPkoak salbu, gaineratekoak argazkian ziren. Aitzinetik izan diren jarrerak eta eztabaidak ikusirik, zerbaiten seinale da. Jada 2017ko apirilaren 5ean, armagabetzearen bezperan, alderdi guziek argazki bateratua eskaini zuten, PP eta UPN kendurik. Eta hor dabil lanean Foro Sozial Iraunkorra, argazki hori ekintza bilaka dadin.\nEz da egina, Eusko Alderdi Jeltzaleak argazkian egon bai, baina erdian egon nahi baitu. Zilegitasuna ez du eskas, gainera. Haatik, hartu behar lukeen tokiaz gain, testuaren edukian ere du arrengura. Eta bi arrazoin horiengatik, ez dirudi gainerateko eragileen konfiantza duenik argazkia antolatzeko. Nazioarteko eta Arnagako eragile frankok onetsi duten adierazpenekin —ETAren desegitearena eta eragin duen minaren aitorpenarena—, hein batean ez datozela bat diote bi lehendakariek. Eta Gasteizkoak hitz gogorrak izan ditu Jean-René Etchegarayren kontra, bere lidergotza zalantzan ja-rriz. Orain arte, Hego Euskal Herriko agintari horiek ez dute erakutsi konponbide prozesuaren itzain izateko borondate argia dutenik.\nIzan armagabetzea, Kataluniarekiko jarrera edo Madrilekiko harremana, azken hilabeteetako tentsio iturriak bazterturik, euskal presoen salbuespeneko egoera konpontzeko, azken urte betean espainiar Gorbernuarekin lanean ari dela baieztatu du Gasteizeko gobernuak, hala ere. Bi erkidegoetako legebil-tzarretan gai horretaz adostasuna xerkatuko dutela ziurtatu dute, baina hori bai, preso bakoitzak iraganaz zerbait kritiko erratea bilatuko dute. Eta horretan da koska : iragana. Gatazkaren ondorioak konpontzeko iraganaren irakurketa ahal bezain osatua egin beharko dute alde guziek, eta horretan ez dute balio zuri-beltzeko argazkiek. Ñabardurak kontutan hartu beharko dira, bakoitzak eragin duena, bakoitzak bizi izan duena, bakoitzak ekarri duena. Mugimendu, alderdi eta pertsona bakoitzaren historiaren barnean sakontzea eskatzen du lan horrek, garai ezberdinetan hartutako erabakiak berriz azaleratzea. Frankismotik hasiz Loiolako elkarrizketetaraino, hego eta ipar Euskal Herrian izan diren fase politiko bakoitza ahantzi gabe.\nArnagakoa ez da zenbaitzuk espero zuten argazkia. Batzuek, etxera itzulitako presoena, bidean galdu dituztenena edo, are gehiago, herri honen burujabetzarena izatea nahi izango zuketeen. Besteek, ETAren porrotarena. Eta hala balitz bezala ari da Espainiar gobernua, berriki, itun antiterroristaren batzarra iragarri baitu. Baina, ez da ez bata ez bestea. Gauza bat seguru da : etortzekoa dena oraindik ez da argazkitan.


Azido fosfatidiko - Wikipedia, entziklopedia askea.\nAzido fosfatidikoaren egitura: bi gantz azido (urdinez eta berdez), glizerina bat (beltzez) eta fosfatoa (gorriz).\nAzido fosfatidikoa fosfoglizeridoen oinarria osatzen duen lipidoa da. Bi gantz azidok, glizerina molekula batek eta fosfatoak osatzen dute. Molekula anfipatikoa da, hau da, zati hidrofilo bat eta zati hidrofobo bat ditu.\n1 Egitura eta deribatuak\nEgitura eta deribatuak[aldatu | aldatu iturburu kodea]\nGlizerinak dituen hiru hidroxilo taldeak esterifikazioz lotzen zaizkio bi gantza azidoei eta fosfatoari. Azken hau aldi berean aminoalkohol bati lotuko zaio, fosfodiester lotura eratuz eta horrela Fosfoglizerido molekula bat eratuko da.\nGlukolisian bitartekaria den dihidroxiazetona-fosfatoa (triosa bat) erreduzitu eta glizerol 3-fosfatoa eratzen da.\nOndoren glizerinak aske dituen bi hidroxilo taldeetan gantza azidoak gehitzen zaizkio.\nMultimedia: Category:Phosphatidic acids\nSMILES: [*)=O)OC([*])=O&zoom=2.0&annotate=none ID]


Aloña Brinkolatik | Euskal-Herria.Org\nietxaburu-k sortua, 2019, ekaina 10 - 20:15\nBrinkola-Biozkorna lepoa-Aloña mendikatea-Biozkorna-Brinkola\n»Arkaitz (mendi) »Buetraitz (mendi) »Arriurdin (mendi) »Aloña Brinkolatik (track)\nBrinkola herritxotik aurrera jarraituko dugu autoz, Barrendiola urtegiraino eta urtegiaren horma ondoan aparkatuko (544 m.). Horma zeharkatu gabe, urtegia ainguratzen duen pistatik abiatuko gara, urtegia eskuinetara dugula, 5/6 minutura, pista hau utzi eta ezkerretara gorantz doan bidea hartuko dugu. Bidea erosoa da eta eta hegoalderanzko norabidea jarraituko du 50 bat minutuz eraikin txiki bateraino (780 m.). Hemen erne. Eskuinetara gorantz eta ustez bide nagusia dena utzi eta eraikinaren atzealdetik ezkerretara eta maldarik gabeko bide zidor bat hartu behar da. Hemendik aurrera marra zuri/horiak daude eta esan bezala maldarik ia ez. (Ur hornidurarako lur azpitik tuboak daudela edo egon zirela ematen du). Bide honetatik 20 bat minutu eginda (ekialderantz), beste aldetik (ekialdetik) datorren bide batekin egingo dugu topo (825 m.). Orain bideak hego alderantz biratuko du eta maldan gora joko du. Beste 10 minutu pasatxo eginda, bideak orain eskuinetara iparralderantz biratuko du. Pixka bat geroxeago mendebalderantz eta borda batzuetaraino iritsiko gara (1.120 m.). Ordu laurdeneko kontua da Biozkorna lepora iristea (1.194 m., 2:30 atera garela)\nOrain ipar-mendebalderantz gora joko dugu, aurreneko tontorraren bila. Arriurdin 1.268 m. Nora bide berean gandorretik jarraituz, kilometro pasatxo aurrerago dagoen Arkaitz (1.312 m.) tontorrerantz, igoera/jaitsiera batzuk tartean eta norberak biderik egokiena aukeratzen. Halaxe, 30 bat minutu kostatuko zaigu.\nNorabide berean, aurrean hurrengo tontorra, Buetraitz (1.319m.) ikusiko dugu. Baina tartean lepoa dago eta 100 metrotik gora jaitsi behar da. Berriro gorantz, eta lehen ere ikusi ditugun marra hori batzuk jarraituz, Buetraitzen ekialdetik igoko gara.\nHemen gaudenez gero, norabide berean 800 bat metro aurrerago dagoen Aloñako gurutzeraino joango gara.\nBerriro Biozkornarantz, gandorra baino ia 100 metro beheragotik belarditik, abereek ibilian egindako bidexkak jarraituz. Arkaitzen parera iristean, honen harritza malkartsua zeharkatzea ekidin nahian, beste 100 metro jaitsi beharko dugu eta gero pinadi txiki baten ezkerretik gorantz, Burgolaitz parajeko bordatara. Beti norabide bera jarraituz (hego-ekialderantz) bide zidor batetik, Biozkornara iritsiko gara.\nOrain Brinkolara jaisteko, ezkerretara beherantz (ipar aldera), Kataberako meategi ondotik. Aurreraxeago, bideak eskuinetara egiten du (ipar ekialderantz). Ordu bete eta 15/20 minutura lepo batera iritsiko gara (640 m.). Hemen eskubitara jo (ekialderantz) eta laster urtegira jaitsi eta urtegia eskuinetara dugula jarraituz, bere hormara iritsiko gara. Lepotik 20 minutu


Vitoria-Gasteizko Udalaren web-orria - Gazte Arte - Arte gaztearen lantegiak\nGazte Arte – Gazteentzako Arte Lantegiak 2019\nGazte Arte edozein ikusizko arteren lehiaketa da, 14 urtetik 25era bitarteko gazteentzat: pintura, eskultura, instalazioak, performance-a, happening-a, esku hartze artistikoak, kaleko artea, teknika mistoak, bideo-instalazioak edo komikiak, hau da, bai objektu-arteak bai arte inmateriala. Lehiaketaren gaia librea da eta sorkuntza esparru eraberritzailea bultzatzea du helburu. Prosezu sortzailea hiru fasetan osatuta dago: lehiaketa, sorkuntza tutoretzapean eta erakusketa.\nLehenengo fasea: lehiaketa (amaituta)\nHemen ikusgai irabazleen izenak eta euren proiektuen tituluak\nBigarren fasea: sorkuntza tutoretzapean (amaituta)\nGazte Arte lehiaketan hautatutako pertsonek jende aurrean, banakako sortze prozesu batean bere obra sortzeko aukera izan zuten. Horretarako, ikus arteen eremuan artista espezializatua denaren tutoretza eta laguntza jaso zuten. Jende aurreko Arte Gaztearen lantegiak Montehermoso Kulturuneko Ur Biltegian, abenduaren 24tik 29ra egin ziren.\nHirugarren fasea: erakusketa. 2020ko urtarrilaren 31tik otsailaren 21era (amaituta)\nGazte Arte Lehiaketaren saritutakoek jende aurreko Arte Gaztearen Lantegietan eginiko obrekin taldeko erakusketa bat osatu zuten.\nGazteek Ibon Sáenz de Olazagoitia, ikus arteen eremuan artista espezializatua denaren tutoretza eta laguntza jaso zuten.\nErakusketa Montehermoson, Jovellanos Aretoan, urtarrilaren 31tik otsailaren 21era arte ikusgai egon zen.\nGazte Arte 2019ko Erakusketaren katalogoa\nSari bana emango zaio hautatutako proiektu bakoitzari: 300 euro esku-dirutan, eta 200 euroko balea arte diziplinatako materialetan gastatzeko. Gainera, katalogo digital bat argitaratuko da parte-hartzaileen lana eta ibilbidea jasoko dituena. Baita Arte Gaztearen lantegietan eta taldeko erakusketa batean parte hartzea ere (tutoretzapean egingo diren 2 esperientzi horiek gazteen sormena balioan jarriko dute).\nLehiaketa edo oinarriei buruzko edozein galdera argitzeko honako posta elektronikora jo dezakezu : gaztearte@gmail.com edota telefono 945 161368 honetara.\nInspiratu zaitez aurreko urteetako lanekin\nhttps://www.youtube.com/playlist?list=PL3qy2ZNcrlYobeNyWzf49wTeJ-9W6y4to(Beste leiho batean irekiko da) \t\t


Gurutzadura, gurutze latindar edo greziar formako oinplanoa duten elizetan, nabea eta transeptua gurutzatzen diren tokia da. Toki hau, arku toraletan eutsia dagoen danbor edo zinborio baten gainean altxatutako kupula baten bidez estaltzen da. Honela, bi efektu lortzen dira: kanpoaldera, bere gainean gailentzen den dorre antzeko hori nabeekin elkartzen den tokia nabarmendu, eta zinborioan bertan, edo, batzuetan, honen eta kupularen artean tartekatzen den linterna irekitako hutsuneen bidez argiztatzea mesedetzea. Ez da arraroa, gurutzadura hitza, transeptuari erreferentzia egiteko erabiltzea, hau da, nabe nagusia gurutzatzen duen nabea, biak gurutzatzen diren tokiaren ordez, transeptu hitza, RAEko hiztegiak onartzen ez duenean. (eu)\nGurutzadura, gurutze latindar edo greziar formako oinplanoa duten elizetan, nabea eta transeptua gurutzatzen diren tokia da. Toki hau, arku toraletan eutsia dagoen danbor edo zinborio baten gainean altxatutako kupula baten bidez estaltzen da. Honela, bi efektu lortzen dira: kanpoaldera, bere gainean gailentzen den dorre antzeko hori nabeekin elkartzen den tokia nabarmendu, eta zinborioan bertan, edo, batzuetan, honen eta kupularen artean tartekatzen den linterna irekitako hutsuneen bidez argiztatzea mesedetzea. (eu)


"Euskarak poza eman behar du, ez pena"\nEuskara elkarteen lehendakari, herri mugimendua argal baino ahulago dagoen honetan.\nAi, euskara elkarteak, erakundeen esku utzi dutela hizkuntza politika eta normalizazioa!\nDelegatzeko joera egon da, oro har, baina erakundeak ez dira aski euskara berdintasun egoerara eramateko. Herritarron kemena ere behar da, erakundeen ahalmenarekin uztartuta.\nEta nola eragiten da normalizazioan hizkuntza gatazkarik sortu gabe?\nHelburuak eta denbora ezkonduta. Non egon nahi dugu 30 urte barru euskarari dagokionean? Behin hori adostuta, zer egin behar den oso teknikoa da.\nHizkuntzaren gaia gatazka politikotik atera behar da, ados; baina politikaren erdigunean kokatuta?\nPolitika zeri deitzen zaion. Adostea eta hitzartzea ere politika dira. Eta euskarak hitzarmena behar du; gatazka egon dadila zergen, zaborren edo azpiegituren gainean.\nEuskara aitzinatzeak erdaren atzeratzea eskatuko du, noski.\nErdarek toki gutxiagorekin ere ez dute sufrituko, hedadura handia eta hiztun asko dituzte. Euskarak aldiz gu bakarrik gauzka, hemen ez bada ez da inon indartuko.\nDiskurtso modernoegia ez ote duen euskarak, historiaren eta eskubideen gaineko kalakan beti.\nEuskarak marketina behar du erosiko badigute. Eta erosle bakoitzari bere arrazoia aurkitu behar diogu euskara erosteko.\nTokiko informazioa erosten has daitezela...\nGertukoaren interesak gainditu egiten ditu hizkuntzaren mugak. Tokiko komunikabideak nagusi izan ziren 90eko hamarkadan, euskarak urrezko domina lortu zuen hor.\nGaur krisiak banatzen ditu dominak, ez preseski urrezkoak.\nBai, eta euskal hedabideak lankidetzan irtengo gara krisitik. Tokiko 30 hedabide bildu gara Tokikomen, sektore osoa elkarte berrian.\nKalitatezko produktuak eskaintzeko helburuarekin, bistan da.\nNire belaunaldiak makina bat kubata negargarri edan zuen ikastolen alde. Hori bukatu da, gaur kalitaterik gabe ez dago bezerorik.\nEta hori nola uztartu euskararen normalizazio helburuarekin?\nGauzak ondo eginda. Euskarak poza eman behar du, ez pena. Euskarari indarrak metatzea komeni zaio, zaleak egitea, ilusioa piztea.\nBai eta euskarazko hedabideak hegemoniko izateko moduan daudela sinestea ere!\nEuskal hedabideetan mila lagun inguru ari da lanean. Murdoch bera ere ezin da iritsi horretara. Lankidetzan aritzea bakarrik falta zaigu hegemoniko izateko. Eta hasi gara.


Ezkerraldeko berbalagunak: 2010/05\nMeatzari museora berbalagunokin!!\nLarunbat goizeko berbalagunek beste ideia liluragarri bat plazaratu digute: Gallartako Meatzari museoa bisitatzea ekainaren 12an (larunbata). Bisita 12:00etan denez, 11:30ean lotuko gara tren geltokian. Bisitak 3 euro balio du. Etorri nahi baduzu bidaliguzu email bat ekainaren 9a baino lehen. Hona hemen bertan aurkituko dugunaren laburpentxoa:\nHamabost urte jardunean egon eta gero, Meatzaritzaren Museoa Kultur Elkartearen bildumak burdin ustiategietako pieza, lanabes eta makina ugari eskuratu ditu. Materialon artean nabarmenena mea garraiatzeko bagoi eta bagoitxoen bilduma da, Euskal Herriko handiena. Aipatzekoak dira, modu berean, berreskuratu diren balde-lerroen astoak eta mea garbitzeko tromelak eta abar. Neurri txikiagoko piezen artean, eguneroko erabilerako elementu batzuk aipatu ahal ditugu: erauzketa-tresnak (mailuak, aitzurrak…), lanparak, txokloak (oinetako tipikoak), teodolitoak, laztabinak, zulatzeko koilaratxoak, bagoiak kontatzeko abakoak eta abar. Kasu askotan, pieza hauek Bizkaiko meatzaritzaren urrezko garaitik (XIX. mendearen bukaera eta XX.aren hasiera) gordetzen diren bakarrak dira.\nKoldo Amestoy ipuin kontalaria Santurtzin.\nDagoeneko usadio bihurtu den ekintza baten berri emango dizuegu: Koldo Ameztoy ipuin kontalaria 20:00etan Kresalan ekainaren 10ean (osteguna) berbalagun eta Udal Euskaltegiari esker. Ez dugu gogoratzen zenbat alditan etorri zaigun ipuin kontalari xarmangarri hau, baina argi dagoena da santurtziarrok izugarri maite ditugula istorioak kontatzeko duen maisutasuna eta eragiten dizkigun era guztietako zirrarak!!\nHonenbestez bete zuen burua amets eta bizipen ederrez, izan ere, Koldoren irudimen eta solas gozoek beste Euskal Herri batera eramango zaituztete Kresalatik mugitu barik. Euskal Herria bizi-bizi dagoen beste eremu batera. Berarekin elkartzeko prest?\nBerbalagun, UEUko ikastaroak eta deskontuak\nAurton ere, mintzapraktika egitasmoetan (berbalagunen) parte hartzen duten lagunek %25ko deskontua izango dute UEUk antolatzen dituen udako ikastaroetan. Horretarako baldintza hauek bete beharko dira:\nEgitasmo batean parte hartzea.\nBestelako diru-laguntzarik ez jasotzea (bere udalarena, foru aldundiarena...)\nIzena eman aurretik eskaera egin behar da, baieztatu ostean, ikasleak matrikula egingo du. Dudarik gabe, udan euskara lantzeko beste aukera paregabe bat.\nAurton ere, mintzapraktika egitasmoetan parte hartzen duten lagunek %25ko deskontua izango dute UEUk antolatzen dituen udako ikastaroetan. Horretarako baldintza hauek bete beharko dira:\nIzena eman aurretik eskaera egin behar da, baieztatu ostean, ikasleak matrikula egingo du.\nDudarik gabe, udan euskara lantzeko beste aukera paregabea.\nBerbalagunon hurrengo ikastaroa...\nIkasturte honetan ere, Pablo eta Mikel berbalagunei esker, autodefentsa ikastaroa egingo dugu, ekainaren 9an (asteazkena) arratsaldeko 7:30ean, Sestaoko AEKn.\nGerriko beltza den Pablok eta bere sparring Mikelek egoera arriskutsuen aurrean gure buruak defendatzeko aholku gehiago emango dizkigute.\nEz duzue ezer berezirik behar; ikastaroa hau beti bezala dohainik da-eta! Hori bai, ongi pasatzeko eta euskaraz hitz egiteko gogoa baino ez duzue ekarri behar (eta horretarako beti prest zaudete, kar kar!).\nIzena emateko azken eguna: ekainaren 7a.\nEnkarterriari bira, bizikletaz!\nEguraldi ederra izan genuen lagun aurreko asteburuan egin genuen bizikleta txangoan. Giro epela eta konpainia ona (15 txirrindulari batu ginen).\nGoizean goiz Barakaldotik Gueñes aldera abiatu ginen Alonsotegitik igarota, berbalagun askoren iritziz goizegi heldu ginen gure txangoaren helmuga zen tokira (Barakaldo-Gueñes-Barakaldo), eta eguerdia besterik ez zela ikusi genuenez jendea animatu zen ibilbide luzeagoa egitera, azkenean Galdames aldera jo genuen mendate labur (askori luzea egin zitzaigun!) bat igoz.\nGaitz erdi Dabid gurekin zela bide posible guztiak erakusteko eta tropelaren egoeraz arduratzeko! Balentria egindakoan Galdamesen otordu txiki baina bizigarri bat egin genuen patxada handiz. Hortik mugitu beharra sumatu genuenean, bide berdetik Portugalete aldera abiatu ginen bizikleten pedalei gogoz eraginik.\nEta bukatzeko izerditan blai eta hankak akituta baina umorez lepo etxerako bidea hartu genuen (Sestao, Getxo, Bilbo, Barakaldo edo Santurtzi). Eguraldi bikaina izango dugu hemendik aurrera, eta begi-bistakoa denez, ez gara etxean geratuko! Argazki guztiak ikusteko klikatu honen gainean.\nEnkarterriari bira bizikletaz!!\nEguraldi ederra izan genuen lagun aurreko asteburuan egin genuen bizikleta txangoan. Giro epela eta konpainia ona (15 txirrindulari batu ginen). Goizean goiz Barakaldotik Gueñes aldera abiatu ginen Alonsotegitik igarota, berbalagun askoren iritziz goizegi heldu ginen gure txangoaren helmuga zen tokira (Barakaldo-Gueñes-Barakaldo), eta eguerdia besterik ez zela ikusi genuenez jendea animatu zen ibilbide luzeagoa egitera, azkenean Galdames aldera jo genuen mendate labur (askori luzea egin zitzaigun!) bat igoz. Gaitz erdi Dabid gurekin zela bide posible guztiak erakusteko eta tropelaren egoeraz arduratzeko! Balentria egindakoan Galdamesen otordu txiki baina bizigarri bat egin genuen patxada handiz.\nHortik mugitu beharra sumatu genuenean, bide berdetik Portugalete aldera abiatu ginen bizikleten pedalei gogoz eraginik. Eta bukatzeko izerditan blai eta hankak akituta baina umorez lepo etxerako bidea hartu genuen (Sestao, Getxo, Bilbo, Barakaldo edo Santurtzi). Eguraldi bikaina izango dugu hemendik aurrera, eta begi-bistakoa denez, ez gara etxean geratuko! Argazki guztiak ikusteko klikatu honen gainean.\nEkaineko agenda euskaraz blai!!!\nEkaineko agenda ekimen zoragarriz josita datorkigu. Batzuk ohikoak, besteak berritzaileak, baina benetan eskaintza ezin oparo eta ugariagoa izango dugu. Ikusi, hautatu eta egin euskaraz!!\nFutbolin txapelketa Gazteboxekin\nNori ez zaio fubolinean aritzea gustatzen?? Batek baino gehiagok eskumuturrak gogor zigortu ditugu aurkariak baino gol gehiago sartu guran, eta jakina, honelako trebezia neurrigabea erakustea ez legoke batere txarto. Ildo honetan, Gazteboxek ideia zinez interesgarria eduki du eta Futbolin txapelketa izugarria antolatu du ekainaren 4rako 18:00etatik 22:00 arte Gazteboxeko pergolan.\nIzen-emateak euro bat balio du, eta gogoan har ezazue ekimen honetan parte hartzeko 30 urtetik beherakoa izan behar dela. Epea maiatzaren 17tik zabalik dago eta ekainaren 2an amaituko da. Euro baten truke txapelketan parte hartzeko moduan egongo zarete. Eskumuturrak koipeztu behar ezta?\nBerbalagunei esker hainbat ekintza egin ditugu ikasturte honetan. Gutxi falta zaigu bukatzeko, baina amaitu aurretik beste ekintza pare bat proposatu nahi dizuegu. Animatu eta hartu parte!\nHilabete honetan herriko jaiak eta Araba euskaraz izango dira. Datak hurbildu ahala, informazio gehiago izango duzue.\nBertsolari txapelketa Enkarterrin.\nNork uka dezake Santurtzin euskaltzaletasuna areagotu den bezala, bertsozaletasuna ere ikarri areagotu dela?? Orain urte batzuk pentsaezina izango zen gure eskualdean hainbeste bertsolari izatea, eta are sinisgaitzagoa zer-nolako zabalpena lortzen ari diren ikustea. Bada, jende askok burutu duen lan eskergari esker Enkarterriko ezkerralde honetan bertsolari finak ditugu, eta gainera, Santurtzitik oso gertu (Zierbenan) izango dugu Enkarterri eskualdeko bertsolari txapelketa.\nAingeru Basterretxea, Ion Berrocal, Jokin Castaños, Imanol Arrutia, Idoia Anzorandia eta Aitor Arrutia izango ditugu Zierbenako frontoian ekainaren 5ean (larunbata) 18:00etan Aitor Gorostiza gai jartzaile arituko delarik. Parada paregabea dugu gure inguruko bertsolariak zertan diren ikusi ahal izateko, hortaz, bertsozaleok hitzordu ederra dugu egun horretan.\nGaragardoa nola egin ikasi gura al duzu?\nMamarigako Kultur Etxeak beste ideia berritzaile bat ekarri digu bere 20. urteurrenaren harira: Garagardoa egiten ikasteko ekimena. Hitzaldi formatoa duen emanaldia izango da, izan ere, praktikoa izateko hilabeteak behar ditu garagardoak prozesu osoa betetzeko. Ekainaren 4an (ostirala) 19:00etan Kultur Etxean Igor Goiburu hernaniarrak saio teoriko hau eskainiko du garagardozale amorratuontzat.\nEra honetan, Kultur Etxeak autogestioa ere eramango du garagardoaren esparrura, eta pentsa ezazue zein gozoa izan daitekeen nork bere garagardoa etxean sortu, gorde eta edatea!! Ziur ez duela zer ikusirik supermerkatuan edo tabernetan saltzen digutenarekin, areago garagardo artisaua edaten ari garela esan badezakegu!! Gainera, Igorren hitzetan garagardoa egitea dilistak egitea baino errazagoa da. Inor animatuko al da??\nNire auzotarra Totoro umeentzako filma\nSanturtziko ume eta gurasoek elkarrekin gozatu ahalko dute Udal Liburtegi Sareak ekainaren 4an (ostirala) eskainiko duen filmarekin 18:00etan Las Viñas liburutegian: Nire auzotarra Totoro, Hayao Miyazaki zuzendari ospetsuaren lan esanguratsuenetako bat. Hona hemen laburpena:\nSendagileek gomendaturik Kunasabe sendia hiritik zelaira joango da amaren gaixotasuna arintze aldera. Satsuki eta Mei alabek bere etxe berrian dauden izaki misteriotsuak aurkituko dituzte: eguneko argia jasaten ez duten kedarrezko bolatxoak. Egun batean Mei lasterka hasik oda bolatxo baten atzetik eta zuhaitz batean tximino/katu erraldoi bat topatuko du: Totoro. Totorok beren bizimodua aldaraziko die betiko.\nAEKren udako eskaintza\nUdako eskaintzaren barruan, aurton ere, praktikatzeko barnetegiak antolatu ditu AEK-k. Bi dira aurtengo eskaintzak:\nBarnetegi ibiltaria (oinez) Lehen aldiz, uztailaren 3tik 18ra Euskal Herria mendirik mendi zeharkatuko dugu mutur batetik bestera.\nBarnetegi ibiltaria (bizikletaz) Aurtengoa 10. edizia izango da eta ziurrenik, uztailaren 17tik 31ra Euskal Herriko hainbat txokotan ibiltariko txirrindulariak topatuko dituzue.\nBarnetegi hauen prezioa: 450 euro dena barne\nIzena ematea: ibiltaria@aek.org edo telefono hauetara:\nbarnetegia oinez: 663 030 568 (azken eguna: ekainaren 24a)\nbarnetegia bizikletaz: 630148 159 (azken eguna: uztailaren 8a)\nBestalde, udako ikastaro trinkoak eta barnetegiak (arruntak eta familiakoak) dauzkazue. Behar duzun informazio guztia AEKren web gunean aurkituko duzu, edo zuzenean, zure herriko AEKtik pasatuta!\nArgazkilaritza tailerreko kronika\nValen eta Rakel berbalagunek ikaragarri ondo bideratu zuten eurek prestaturiko Argazkilaritza tailerra. Mamarigako Kultur Etxean bildu ginen 10 berbalagunok gozatu ederra hartu genuen beren azalpenak entzun bitartean. Argazki kamerari atarramendu onena ateratzen ikasi genuen: nola hartu, argia zelan islatu, irudiak erdigunetik atera... Hamaika trikimailu aisialdian atera ohi ditugun argazkiak txukunagoak izan daitezen!!\nGainera, eskura izan genuen Valen eta Rakelek idatzitako apunte sorta bikaina (eskuratu gura izanez gero, bidali email bat), eta hau lagun, askoz aiseago irudikatu genuen urrats bakoitza. Baina argi dagoenez berbak berbak baizik ez dira, eta ikasitako guztia praktikan jartze aldera, berbalagunok Bilbon egin genituen gure saiakerak. Benetan ikastaro paregabea!! Argazkiak ikusteko klikatu honen gainean.\nHurrengo astebururako plan bi\nGaztelekuren proposamen bi hauek agendatik kanpo geratu dira:\n- Maiatzaren 29an, larunbata, izotz gainean patinatzera joango dira. Irteera: 15:30ean eta itzulera 19:30ean. Txangoak 7 euro balio du (dena barne dago).\n- Maiatzaren 30ean, igandea, Ibilaldira joateko autobusa antolatu dute. Jakingo duzuenez, aurten Bizkaiko ikastolen aldeko jaia Bermeon ospatuko da, Marigoran kikunbera lemapean. Autobusak 5 euro balio du eta goizeko 9:00etan aterako da Sestaotik eta bueltatzeko, arratsaldeko 7etan, Bermeotik.\nEkintzetan izena eman nahi izatekotan, Gaztelekutik pasa zaitezkete edo telefonoz deitu (94 472 21 27).\nMendilagunak Itxina mendian\nBerbalagunon Mendi Taldeak gero eta jende gehiago biltzen du bere baitan. Apurka-apurka ezkerraldeko mendilaguna abian den zurrumurrua zabaldu da, eta honen eraginez, gero eta gehiago gara mendira gozatzera ez ezik euskaraz mintzatzera ere joaten garenok. Honen adierazle onenak dira Itxina mendian mendilagunek ateratako argazkiak. Denak ikusi nahi badituzue klikatu honen gainean.\nBeste alde batetik, ekimen honetan parte hartu nahi baduzu, ez pentsatu bitan eta ausartu zaitez urratsa ematera. Nola? Bada oso erraza. Soilik idatzi behar diguzu email bat (ezkerraldea@aek.org). Honen ondoren zurekin jarriko ginateke harremanetan beharrezko azalpenak emateko. Dena dela, futsezkoena honako hau da: hilean behin mendira joango zara eta euskaraz egingo duzu berba! Hurrengo mendia zein izango den erabakitzeko bilera ekainaren 11n Santurtziko AEKn 20:00etan.\nSanturtzitik Bermeoko ibilaldira.\nBihotz Gaztea ikastolako Euskaraz Bizi - Guraso Batzordetik deialdia egin nahi digute:\nDakizuen moduan maiatzaren 30ean Bermeon 2010 urteko ibilaldia izango da (Marigoran Kikunbera). Jai horretara hurbiltzeko erraztasuna eman nahian, ikastolan autobus zerbitzua antolatzea erabaki dugu.Hauek dira datu garrantzitsuenak:\n*IRTEERA SANTURTZITIK: PARKEA (Munich-en ondoan) ORDUA - 09:00etan\n*ITZULERA BERMIOTIK: TOKIA - AUTOBUSAK UTZI GAITUEN TOKIA ORDUA - 20:00etan PREZIOA PERTSONA BAKOITZEKO - 8 euro.\nAutobuserako txartelak ikastolako idazkaritzan erosi ahal dira maiatzaren 22arte. Egun horretarako autobusa ateratzeko gutxiengo kopurua 40 pertsona autobuseko ez bada lortu, irteera bertan behera geratuko da eta dirua idazkaritzan jaso ahal izango duzue hurrengo astean. ANIMA ZAITEZTE...!!!\nBeronika udaberriko euskara izpia.\nUdaberria hotz gerturatu zaigun honetan, Beronika berbalagunak epeltasun apur bat eman digu bere esanekin. Ohi bezala, bideo honetan berbalagun baten hitz, iritzi eta nahiak entzungo dituzue (hortik euskara izpia!). Beharbada, zuetako asko Beronikak azaldutakoarekin identifikatuta sentituko zarete, izan ere, euskara titulu soil bat baino askoz ere gehiago da. Euskara bizitzeko eta komunikatzeko tresna dugu. Mila esker Bero zure berbengatik!!\nBai Esan eta Athletic.\nBai Esan eta Athleticen artean dagoen harremana ezin hobea dela esan daiteke. Behin baino gehiagotan Athleticeko jokalariak egon dira geurean euren bizipenen berri ematen, eta aurten jokalariek Santurtzira etortzerik eduki ez duten arren, argi eta garbi gelditu zaigu Athleticeko jokalariek euskararekiko duten jarrera ona.\nAthleticeko kanpo harremanetarako Jabi Uchak, gainera, barkamena eskatu zuen ume guztiek ikusi nahi zituzten futbolariak ez etortzeagatik. Baina ez zen esku hutsik azaldu, eta Kresalan egon ziren ume guzti-guztiek opari bana eraman ahal izan zuten etxera. Hau gutxi balitz, Bai Esan euskara elkarteari zin egin zion datorren urtean antzeko ekimen bat antolatu ahal izango dugula. Argazkiak ikusteko klikatu hemen.\nSanturtziko gaztea bazara, eta 30 urte baino gutxiago baduzu, Gazteboxek maiatzaren 28rako (ostirala) antolatu duen zozketan parte har dezakezu. Soilik bidali behar dizkiezu zure datuak (izen-abizenak, adina, emaila eta telefonoa) beraiek prestatzen dituzten ekintzen gaineko informazioa jasotzeko. Email honetara idatzi behar duzue: gib-oij@santurtzi.net\nHauexek dira sariak:\n- 14-18 URTE DITUZTENENTZAT: 4 sarrera Gueñeseko kartingera joateko eta 6 sarrera Sopuerta Abenturara joateko.\n- 18-30 URTE DITUZTENENTZAT: 4 sarrera Art After Darkera joateko Guggemheimen, sarrerarekin Feverrerako joateko aukera izango duzu.\nEz da sari makala, eta soil-soilik informazioa eskatzeagatik!!\nBaionako Mendi Taldekoen gonbidapena\nJakina denez, urtarrilean Ezkerraldeko berbalagunok Mendilagun ekimena abian jarri genuen. Harrezkero, ugariak izan dira Euskal Herrian zehar mendi talde euskaldunekin izan ditugun harremanak. Bereziki aipagarriak dira Baionako Mendi Taldeak eskaini dizkigun ekintza nahiz txangoak, benetan paregabeak. Baina gauza bat dela bestea dela ezinezko izan zaigu elkartzea, hau dela medio, Baionako lagunek gonbidapen xarmangarri egin digute behar beste denboraz:\nEkainaren 19an: SAIOA BELATETIK (900m desnibela, 13km luzeera), hitzordua finkatzekoa da momentukotz, ibilaldiaren ondoren pote bat hartuko dugu eta proposatzen dizuegu gaua Baztanen igarotzea, horrela Arizkun herriko festak ospatuko ditugu, Baztango aterpe batean lo eginen dugu eta igandean Amaiurko gaztelu inguruan tokiko nahiz Nafarroako historia ezagutu ahalko dugu. Hortako eskatzen diogu jendeari izena emaiteko (lo egiteko) ekainaren 5a baino lehen. Ateraldi huntarat gomitatuak dira: Baztango AEKko gau eskola, Geu Gasteizekoak taldea, Bizkaiko Ezkerraldeko Mendilagun taldea.\nAzken hauek gu gara!! Zer ez al zaizue ideia polita iruditzen? Hala bada gogoan hartu asmoa asteburu pasa egitea dela. Beraz izena eman behar da ekainaren 5a baino lehen email honi idatziz.\nBarakaldo-Gueñes-Barakaldo bizikleta txangoa!!\nJakina da berbalagun proiektua gero eta handiagoa dela, gero eta euskaldun gehiago biltzen garela euskarak eskaintzen dizkigun babes eta beroaren pean. Gainera, denetarik egitea dugu gustuko, eta inguruko berbalagunok ezagutzeko beta luzatzen badigute, ezin muzin egin. Oraingoan Ezkerraldeko eta inguruko berbalagunok Sestaoko talde batekoek egindako gonbita burutuko dugu: maiatzaren 22rako (larunbata) Kadaguaren ibilbidea (Barakaldotik Gueñesera joan-etorria) txirringaz egitea proposatu digute eta guk Ezkerraldeko euskaltzale guztiak (eta inguruetakoak ere, jakina!) gonbidatu nahi ditugu. Gure plana honako hau da:\nSanturtziarrok 08:15ean Santurtziko metro geltokian lotuko gara Barakaldorantz abiatzeko asmotan gainerakoekin biltzeko.\nAlonsotegitik Gueñesera abiatuko gara (20km). Itzultzeko, Feve zerbitzua dago nahi duenarentzat. Barakaldotik 50 km dira, joan eta etorri. Ibilbidearen mapa ikusi nahi baduzue, egin klik hemen. Behin hiritik irtenda, oso bide erreza eta ederra da, bidegorrietatik.\nEgun horretan euria egiten badu, plana bertan behera geratuko da. Izena emateko eguna markatuko dugu, maiatzaren 22an zenbat elkartuko eta zenbaten zain egon behar dugun jakiteko. Horretarako e-maila idatzi behar diguzue, maiatzaren 20a baino lehen, eta zuen izen-abizenak aipatzeaz gain, zein herritakoak zareten esan behar diguzue. Animatu eta etorri gurekin pedalei eragitera! Ez kezkatu, erritmo lasaian joango gara, ez pentsatu profesionalentzako irteera denik!\nPirritx, Porrotx eta MariMototsen Piratak filma.\nGuraso eta haurrentzako ekintza interesgarria aukeztu digu Udal Liburutegien Sareak: Pirritx, Porrotx eta MariMototsen Piratak filma eskainiko digute maiatzaren 21ean (ostirala) 18:00etan Las Viñas liburutegian. Gure artean zeresan ugari lortu zuen pelikula honek umeak txundituko ditu. Hona hemen sinopsia:\nLagun bihurri eta kilikagarriekin, denon artean, irri eragiten diguten uneak gogoratuko ditugu, eta barre, kantu eta dantza artean, egunero bizi, sentitu eta ikasten dugunaren puzzlea osatuko dugu. Zatitxoz-zatitxo, maitasunez bizitakoa ez dugu sekula ahaztuko. Are gutxiago pirateb mundu zoragarrian barna hau bezalako bidaia bat egiten badugu. Piraten antzera bizi, pentsatu eta jardun egingo dugu!\nUrrearen sukarraren historioa. Yukon ibaia kanoaz.\nSanturtziarrok bidaiari sena gure baitan dugula ukaezina da. Izan ere, tankera honetako ekintzek sentsazio atsegina uzten digute eta horrekin batera gure gogoa hegaletan hasten da ezinezko mugarri bila. Honetaz jakitun, Udaleko Euskara Sailak istorio berebizikoa ekarriko digu datorren ostegunean, maiatzak 20, 20:00etan Kresalan ikusteko. Bertan Josu Iztueta abenturazale tolosarrak Urrearen sukarraren historioa kontatuko digu bideo proiekzio baten bitartez.\nEra honetan, Yukon ibaian kanoaz egindako balentriek aho zabalik utziko gaituzte zenbait bitxikeria arretaz entzun ahalko ditugulako. Esaterako, urrea bertan aurkitu zutenean 100.000 lagun baingo gehiago abiatu ziren Yukon alderantz, beharbada, munduko exodo handiena gauzatuz. Oraingoan bertan egindako egonaldi liluragarriaz gozatzeko abagunea izango da.\nGernikako bonbardaketa dantzara eroanda.\nAukeran dantza konpainiaren eskutik ikuskizun ezin hobe eta egiaz zirraragarria ikusi ahal izango dugu ostirla honetan, maiatzak 14, 20:30ean SKAn 10 euro ordaindurik. Emanaldi honen izena Gernika mihise gaineko dantza. Hona hemen bere xehetasunak:\nLanaren hari nagusia Guda Zibilean Gernikak jasan zuen bonbardaketa da. Bizkaiko herri honek jaso zuen erasoaren gaineko hainbat eszena-atal ikusiko ditugu, Picassoren izen bereko margoari esker, herri oso baten oroimen kolektiboan oraindik bizirik dirauen erasoa. Hilotzak inguratzen dituzten hil-oihalek euren historia kontatu nahi digute. Estetika zuri-garbiak lagunduta, azoka-egun arrunt bateko eszenak ikusiko ditugu. Baina herriak eta herritarrek jaso zuten bonbardaketak egun honen oroitzapena betiko suntsituko du, eta horrelaxe jasoko du historia unibertsalak.\nKontserba tailerreko argazkiak\nEuskarak apurka-apurka bide egiten du gure artean. Hasieran jende gutxiri bururatuko zitzaion hainbeste gauza desberdin egiteko batzea, edota hori posible zela sinistea. Bada, adibideak denon begi-bistan daude, eta dagoeneko gero eta lagun gehiagok daki Santurtzin gauza asko egin daitezkeela euskaraz. Bereziki, jende ugari dabilelako geurean euskararen alde, hau dela eta, antolatzen diren tailerretara era guztietako euskaldunok gerturatzen gara. Honen adierazle garbia izan daiteke Mamarigako Kultur Etxeak antolatu duen Kontserba Tailerra. Bertara 15 euskaldun joaten dira eta argazki hauetan ikus dezakezue zein ongo pasatzen duten gure hizkuntza erabiliz. Argazki guztiak ikusteko klikatu honen gainean.\nBarakaldotik Gueñesera, bizikletaz\nJakina da gure herrian zuek berbalagunok hilabetero ikastaroren bat antolatzen duzuela. Hilabete honetan, ez gara, ohi bezala, eremu itxi batean geratuko eta kalera aterako gara; eta gurekin batera, euskara aterako dugu. Hobe esanda, hilabete honetan berbalagunok bidegorrira aterako gara, gure bizikletekin.\nDabid astearteetako berbalagunak maiatzaren 22rako (larunbata) Kadaguaren ibilbidea (Barakaldotik Gueñesera joan-etorria) txirringaz egitea proposatu digu eta guk Ezkerraldeko euskaltzale guztiak (eta inguruetakoak ere, jakina!) gonbidatu nahi ditugu. Dabiden plana honako hau da:\nBiltzeko hiru gune/ordu dauzkazue:\na) Goizeko 8:45etan. Barakaldoko Ansio Metro inteeran. Handik Zorrotzara joango gara (3'5km).\nb) 9:00etan. Zorrotzako kiroldegian, (Renfe geltokiaren ondoan dago). Zorrotzatik Alonsotegira (5km).\nc) 9:20etan. Alonsotegiko, "Irauregi" Feve geltokian.\nEgun horretan euria egiten badu, plana bertan behera geratuko da.\nIzena emateko eguna markatuko dugu, maiatzaren 22an zenbat elkartuko eta zenbaten zain egon behar dugun jakiteko. Horretarako e-maila idatzi behar diguzue, maiatzaren 20a baino lehen, eta zuen izen-abizenak aipatzeaz gain, zein herritakoak zareten esan behar diguzue eta zein gunetan elkartuko zareten berbalagunokin.\nAnimatu eta etorri gurekin pedalei eragitera! Ez kezkatu, erritmo lasaian joango gara, ez pentsatu profesionalentzako irteera denik!\nAldez aurretik, eskerrik asko, Dabid, txango hau antolatzeagatik (kartela eta guzti!)!\nKanpanila eta Peter Panen itzala antzezlana\nEuskara Sailak antolatuta eta ostiral kulturalak programaren barruan, sestaorrak Kanpanila eta Peter Panen itzala antzezlanarekin gozatzeko aukera izango dugu.\nTxalo Produkzioak taldearen eskutik datorkigu familia guztiarentzako den antzezlan hau. Maiatzaren 21ean (ostirala) egingo da, arratsaldeko 20:00etatik aurrera Musika eskolako areto nagusian. Sarrerak 3 € balio du.\nSinopsia: Maddik beti eramaten du bere liburua aldean. Behin eta berriro irakurtzen du. Baina egun batean, Kanpanila maitagarria bere gelan agertu da Peter Panen itzalaren atzetik.\n-“Bere itzala hemendik badabil, Peter ez da oso urrun ibiliko”- pentsatu du Maddik. Baina Kanpanilak ez daki Peter non dagoen... desagertu egin da.\nMaddik Kanpanilari lagunduko dio hazi nahi ez duen umea bilatzen. Non ote dago? Sekula Betiko Lurraldeko Irlara itzuli ote da? Garfiok bahitu ote du? Elkarrekin Garfiori eta beste hainbat arriskuri egingo diote aurre, Peter topatzearren.\n“Kanpanila eta Peter Panen itzala” J.M. Barrieren jatorrizko kontaketari egin nahi zaion omenaldi txikia da, eta aitzakia horrekin eleberri horretako hainbat pertsonaiarekin egingo dugu topo, besteak beste, Garfio kapitaina, Tigridia, ume abandonatuak, sirenak eta ipuin horretako beste batzuk…\nHazi nahi ez duen ume euskaltzalea bazara, ez galdu Garfio kapitaina euskaraz mintzaten entzuteko aukera paregabea!\nMintza eguna 2010... ARRASATEn!!\nEuskal Herri osoko berbalagun, mintzalagun, solaskide eta euskaltzaleok batzen gaituen jaia ailegatzear dugu. Aurtengo Mintza Eguna Arrasaten ospatuko dugu ekainaren 6an (igandea) eta Sestao zein Ezkerraldetik lagun nahikotxo animatuz gero, busa jarriko dugu!! Gutxi elkartzekotan, Bilbokoekin hitz egingo genuke... ea txokotxoren bat duten guretzat!!\nEz geratu berbalagunon festa erraldoi honetara etorri gabe, ez al litzateke pozgarria izango Euskal Herriko txoko guztietako ehunka mintzalagun elkartzea?? Gainera, Sestaoko lagunok bereziki sorpresa handia izango dugu... Momentuz, kontatuko ez dizueguna....\nEtorri nahi baduzue (eta sorpresa zuzenean bizi nahi baduzue) bidali e-mail bat gure helbidera: ezkerraldea@aek.org.\n11:00etan: Ongi etorria eta hamaiketakoa Biteri plazan\n12:00etan: Ibilbide gidatua\n14:30etan: Bazkaria Herriko plazan\n15:30etan: Sari banaketa!!!!\n16:00etan: Erromeria Kataia taldearekin\nBazkari txartelaren prezioa 20€-koa da (Ordaintzeko AEKtik pasatu edo dinamizatzailearekin (Ana) harremanetan jarri).\nMenua: Patea, Paella, oilasko “pilotak” eta solomoa, postrea, kafea + Kopa + Erromeria.\nIzen ematea: maiatzaren 21 baino lehen, e-mailez edo AEKtik pasatuta.\nNafarroan ere euskaraz!!!\nNafarroako euskalgintzak maiatzaren 15ean Iruñean egingo den manifestaziora deitu du. Euskarak Nafarroan bizi duen egoerarekin kezkatuta eta Nafarroako Gobernuak euskararekiko duen kontrako jarrera salatzeko manifestazioa antolatu dute Euskararen Gizarte Erakundeen Kontseiluak, euskalgintzako kideek eta norbanako euskaltzaleek. Nafarroan euskalgintzan diharduten talde eta norbanako ugarik agertu diote babesa manifestazioari. Hau dela eta, jende uholde handia biltzea espero da hau ozenki aldarrikatzeko: Euskaraz bizitzeko eskubidea.\nDeialdiarekin bat egiteko klikatu hemen.\n2010eko Mintza Eguna Arrasaten\nEuskal Herri osoko berbalagun, mintzalagun, solaskide eta euskaltzaleok batzen gaituen jaia ailegatzear dugu. Aurtengo Mintza Eguna Arrasaten ospatuko dugu ekainaren 6an (igandea) eta Santurtzi zein Ezkerraldetik lagun nahikotxo animatuz gero, busa jarriko dugu!! Ez geratu berbalagunon festa erraldoi honetara etorri gabe, ez al litzateke pozgarria izango Euskal Herriko txoko guztietako ehunka mintzalagun elkartzea?? Etorri nahi baduzu bidali email bat helbide honetara: ezkerraldea@aek.org. Hona hemen egitaraua eta bazkari txartela lortzeko baldintzak\n15:30etan: Sari banaketa\nBazkari txartelaren prezioa 20€-koa da.\nIzen ematea: maiatzaren 21 baino lehen.\nEuskaraz bizitzeko eskubidea!\nDeialdiarekin bat egiteko klikatu hemen. Segituan bideo polit hau duzue. Berbalagunok ere euskaraz bizi nahi dugulako.\nUdako ludoteka euskaraz\nSestaoko Udalaren Euskara Sailak UDAKO LUDOTEKA antolatuko du 3-6 urte bitarteko herriko umeentzat, uztailean, Albiz ikastetxean eta 10:30-13:30era.\nMatrikula 15 eurokoa izango da eta izena emateko epea zabalik egongo da maiatzaren 14ra arte (Euskara Saila, Castaños etxea, 2. sol.)\nInformazio gehiago telefono honetan: 94 472 90 24.\nBerbalagunon Argazkilaritza tailerra.\nAsteazken arratsaldeko berbataldeko Valen eta Rakeli esker laster izango dugu abian tailer txundigarri bat: Argazkilaritza tailerra!! Aparteko trebeziarik ez da behar, izan ere, ikastaro arin honen xedea oinarrizko ezagutzea eskuratzea izango baita. Modu honetan, hautsez beterik duzun argazki kamarari ahal den atarramendu onena ateratzen ikasi ahal izango dugu Rakel eta Valenen argibideak aintzat hartuz gero.\nBertan parte hartzeko izena eman behar da maiatzaren 12a izan aurretik, tailerra maiatzaren 13an (osteguna) eta 16an (igandea) burutuko baitugu. 13an 19:00etan Mamarigako Kultur Etxean lotuko gara arlo teorikoa ikasteko, eta 16an 10:00etan metro geltokian egongo gara Bilbora joan ostean barneratutakoa praktikan jartzeko. Ez al zarete animatuko? Etorri berbalagunokin eta egin mila gauza desberdin euskaraz!!! Izena emateko bidali email bat edo pasatu AEKtik: 94 493 80 71.\nHotsak Hezurretan zuzenean!!!\nArrazoi bat dela bestea dela, azken asteburuetan moduren bat lor dezakegu euskarazko ekitaldiren batean parte hartzeko. Zurrunbilo euskaldun honek San Jorge jaiak pasata bukaera izango zuela aurreikusi zuten batzuek. Baina La Kelo Gaztetxearen ekimenez Deustuko talde gazte baina etorkizun oparoko talde bat ikusi ahalko dugu maiatzaren 8an (larunbata) 21:00etan: Hotsak Hezurretan. Musika talde honen musika zertan den ikusi nahi baduzue gozatu beheko bideoaz!! Sarrerak 2 euro balio du\nEzkerraldeko mendilagunak Altipitatx mendira abiatuko dira!\nMendilagunen hurrengo txangoa maiatzaren 9an izango da (igandea), eta aditu askoren arabera Bizkaiko mendi erakagarrienetako bati ekingo diote datorren irteeran: Altipitatx mendia hain zuzen ere. Orozkotik gertu kokatuta dagoen gain honek eskaintzen dizkigun ikuspegiak izateaz gain, naturarekin jarriko gaitu harremanetan Arratia haran ederrean murgilduko baikara.\nOraindik mendilagun ekimena martxan ote zebilen ez bazenekien, hauxe da zure parada Euskal Herriko txoko miresgarrienak euskaraz ezagutzeko. Txangora etorri edo mendilaguna izan nahi baduzu bidaliguzu email bat.\nYoga egin eta gero, Sestaoko berbalagunok lasai-lasai geratu ginen. 15 lagun elkartu ginen Sestaoko AEKn eta Laura berbalagun eta yoga irakaslearen azalpenak eta agindutako ariketak egin genituen (eskerrik asko, Laura!).\nLaura, zuriz jantzita, eta ikastaroko partehartzaileak\nLasaitasuna eskaini zigun yogak, baina, hurrengo egunean... gutako batzuk giharretako mina izan genuen hainbeste luzapen egin ostean, kar kar!! Hala eta guztiz ere, errepikatzeko moduko ikastaroa izan zen, ezta? Hurrengo ikasturtean, Laurak ahal baldin badu, berriro egingo dugu!!\nArgazki gehiago ikusteko, egin klik hemen.\n▼ 05 (40)\nEzkerraldeko mendilagunak Altipitatx mendira abiat...


Hezkuntza lege berria, onarturik jada | Gizartea | Berria\nHezkuntza lege berria, onarturik jada\nEspainiako Senatuak azken oniritzia eman dio LOMLOE legeari. Gorteek azken 40 urteetan onartutako zortzigarren hezkuntza legea da\nEspainiako Senatuaren oniritzia jasota, azken oztopoa gainditu du LOMLOE Hezkuntza Legea Hobetzeko Lege Organikoak. Orain, Espainiako Aldizkari Ofizialean argitaratu eta hogei egunera sartuko da indarrean, baina jadanik onartuta dago Espainiako Gorteek trantsiziotik hona egin duten zortzigarren hezkuntza legea.\nLege proiektua azaroaren 19an onartu zuten Espainiako Kongresuan. Egitasmoak aldeko 177 boto jaso zituen, behar zituenak baino bat gehiago; 148 diputatuk aurka bozkatu zuten, eta hamazazpi abstenitu egin ziren. Atzo, berriz, Senatuak atzera bota zituen PPk, C's-ek eta UPNk aurkezturiko betoak, eta, ondoren, zenbait taldek proposaturiko zuzenketak ere bozkatu zituzten, 700 inguru; bat bera ere ez zuten onartu. Azken bozketan, 142 senatarik egitasmoaren aldeko botoa eman zuten, 112 kontra azaldu ziren, eta bederatzi abstenitu egin ziren.\nBeraz, Senatuan ere gailendu da Kongresuan legea onartzeko zenbait indar politikok ehundu zuten adostasuna. EAJk baiezko botoa eman zion proiekuari; EH Bildu abstenitu egin zen, eta UPNk aurka bozkatu zuen.\nZenbait aldaketa dakartza lege berriak. PPren gobernuak onarturiko LOMCE legearen arabera, gaztelaniak izan behar zuen irakaskuntzarako hizkuntza Espainiako Estatuaren menpeko lurralde guztietan. Praktikan, arau horrek ez du aldaketa handirik ekarri berezko hizkuntza duten nazioetako hezkuntza sistemetan, nahiz eta Katalunian gaia auzitara iritsi den, gaztelaniazko irakaskuntza sustatu nahi zutenen eskutik. Orain, lege berriak indargabetu egin du puntu hori, eta nazionalismo espainiarraren sektore batzuk sumindu ditu. Atzo, PPk Senatuan duen eledun Javier Marotok esan zuen legea «independentistei emandako saria» dela, eta ondorio gisa ekarriko duela «gaztelania leihotik behera botatzea».\nBestalde, ikasturtea errepikatzea «salbuespenezkoa» izango da; ikasleak sexuaren arabera bereizten dituzten ikastetxeek ez dute diru publikorik jasoko. Ezingo diete lursail publikorik utzi itunpeko eskolei; erlijioaren ordez ez dute derrigorrez beste ikasgai bat izango, eta ez dute notarako aintzat hartuko; 0-3 urteko etaparako leku publiko gehiago jarriko dituzte; eta hezkuntza bereziko ikastetxeetatik ohiko ikastetxeetara pasatuko dituzte ikasleak hamar urteko epean.\nCurriculumari dagokionez, Espainiako Gobernuak horren erdia zehaztuko du gehienez ere gaztelaniaz besteko hizkuntza propioak dituzten erkidegoetan. Batxilergoaren eskaintzan ere badago berritasunik onartutako legean. Lau batxilergo mota eskaintzeko aukera ireki dute: zientzia eta teknologia, giza eta gizarte zientziak, artea eta orokorra. Azken hori izango da berrikuntza.\nAdos jarri ezinik\nEspainian, azken 40 urteetako hezkuntza politiken ezaugarri nagusia izan da gobernu aldaketa bakoitzak ekarri duela ezinbestean irakaskuntzaren arloko lege berri bat. UCDk LOECE Ikastetxeen Estatutuaren Lege Organikoa jarri zuen indarrean 1980an, baina sozialistak gobernura iritsi zirenean LODE Hezkuntzarako Eskubidearen Lege Organikoa, LOGSE Hezkuntza Sistemaren Arautze Orokorraren Legea eta LOPEG Ikastetxeen Parte Hartzerako, Ebaluaziorako eta Gobernatzeko Legea onartu zituzten.\nJose Maria Aznarren gobernuak haiek aldatu nahi izan zituen LOCE Hezkuntzaren Kalitatearen Lege Organikoaren bidez, baina PSOEk boterea berreskuratu zuen hura indarrean sartu aurretik, eta 2006an LOE Hezkuntza Lege Organikoa onartu zuen. Hari jarraitu zion PPren LOMCE Hezkuntzaren Kalitatea Hobetzeko Lege Organikoak.\nOrain, LOMCE indargabeturik gelditu da lege berriaren ondorioz; zortzigarrena da, unibertsitate arloko legeak albo batera utzita. Baina honek ere ez du denen adostasuna bildu, eta PPk eta UPNk jadanik iragarri dute horren kontrako helegitea jarriko dutela, Espainiaren Konstituzioaren kontrakoa delakoan. UPNren bozeramaile Prudencio Catalanek berretsi egin zuen hori atzoko bilkuran: «Lege hau hilda jaio da», esan zuen; «badu iraungitze data».


ODRIOZOLA SUSTAETA,Iñaki "Lanik ez egiteko eskubidea"(Iritziak)\nNire azken artikuluaren ostean, kalean, ezagun batek esan zidan bat-batean: “Hi, guztiei oinarrizko soldata hori jarriz gero, inork ez dik lanik egin nahiko”. Harrituta utzi ninduen, batez ere, orain arte ez nekielako ziur ea norbaitek irakurtzen zituen nire artikuluak.\nBada, erantzun nion: “Lanik egin gabe jende askotxo bizi da. Aberatsak, erretiroa hartu edo gaixotasunak dituztenak, baina batez ere, lana egin nahi eta ezin duten langabetuak”.\nLanaz hitz egiten dugunean, beti soldatapeko lanaz ari gara bakarrik, baina izan badira, soldatarik gabeko lan eremu handiak: esaterako, emakumeek egin izan ohi duten etxeko lana, edo borondatez egiten dena, eta hurbilean daukagu, horren eredu, gure\nLana soldatapetik askatzea da,oinarrizko errenta duinarekin eskuratuko genukeen benetako lorpena\nherrietan arrunt izan den auzolana.\nSoldatapeko lanari dagokionez, okerrena da, lana egin nahi duen askok ezin duela egin (Gure Euskal Herritxoan 160.000 langabetu dauzkagu), eta gainera, etorkizunean ere, merkatu global horri, eta aurrerapen teknologikoei esker, ez da guztientzat lanik izango. Gutxi batzuek asko izango dute, eta beste askok, ia denek, oso gutxi, lana, diot.\nEzagun horrek gehiegi pentsatu gabe esan zidana, ordea, gure eskumako liberalek pentsatzen dutena da. Jeltzaleek, esaterako, eskubide honi buruz Espainiako parlamentuan hitz egin zenean, hauxe zioten: “Zuek, lanik ez egiteko eskubidea ezarri nahi duzue”.\nEskumakoek, argiak eurak, segituan ikusi zuten oinarrizko soldata ezartzearen ondorioa: soldatapeko lanaren presio orokorra, bizirauteko beharraren presioa galdu egiten dela: lana merkatutik alderatuz, ez du euren gizarte kapitalistak funtzionatzen.\nAlde batetik, gazteek, itota daudelako lanean hasi beharrean, formakuntzarako urte batzuk hartzeko aukera izango lukete, gustukoak zaizkien beste lan batzuk egiteko aukera, lan solidarioak edo lan sortzailea egitekoa, zaletasunak garatzekoa. Bestetik, enpresariek lan baldintza hobeagoak, soldata handiagoak, jarri beharko lituzkete, jendea eurekin lanean aritzeko, propietateak edo ongizatea “gehitu” nahi dutenentzat.\nAzkenik, langileek ez lukete ordu estrarik egin beharko, jubilatuak ez lirateke ibiliko lan beltza egin beharrean, euren pentsioaz aparte zerbait gehiago irabazte aldera, eta etxeko andreak ez lirateke hain baldintza eskasetan geldituko senar langilea hilez gero.\nLana soldatapetik askatzea da, oinarrizko errenta duinarekin eskuratuko genukeen benetako lorpena. Lana merkantzia izatetik libratu. Soldatapeko lanik ez egiteko eskubidea izan, eta, aldiz, denontzat lan egiteko eskubidea ziurtatu.\nGauden garaian, merezi du saiatzeak, ez?